«Ўзбек футболчиларидаги энг катта муаммо – профессионалликни ҳис қилиш». Анхель Лопес Испаниядаги фаолияти ва ўзбек футболидаги энг катта хато ҳақида\nЖорий мавсумдан бошлаб Суперлигада хорижлик мураббийлар сони ошди. 14 жамоадан бештаси легионер-мутахассислар бошқарувида ҳисобланади. Жумладан, «Сурхон» клуби ҳам испаниялик Анхель Лопесни бош мураббий этиб тайинлади. Термиз клуби қисқа вақт ичида ўз услуби ва ўйинлари билан кўпчилик эътиборини тортди. Анхель Лопес Tribuna.uz сайти мухбири билан интервьюда Испаниядаги фаолияти, Луис Арагонес ва Унаи Эмерини устози сифатида кўриши, БАА, Хитой ва ўзбек футболи таққоси, Гвинея, Эквадор, Грециядаги фаолияти ҳамда ўзбек футболидаги ютуқ ва камчиликлари ҳақида гапирди.\n– Анхель, дастлаб футболчилик фаолиятингиз ҳақида гапириб берсангиз: нега у қисқа давом этган?\n– Футболчилик фаолиятимда каттароқ даражага чиқишни истагандим, биринчи дивизионда ўйнашни хоҳлардим. Лекин бир куни англаб етдимки, футболчи сифатида профессионалликка эришиш ва ўзим хоҳлаган даражага чиқиш жуда қийин экан. Шунинг учун, мураббийликда ўзимни синаб кўришга қарор қилдим. Футболчи сифатида эриша олмаганларимга мураббийликда эришишга умид боғладим.\n– Мураббийликка қаерда ўқигансиз?\n– Мадриддаги давлат университетида жисмоний тарбия йўналишида ўқиганман, у ерда футболчиларнинг жисмоний тайёргарлиги бўйича мураббий бўлиш учун таҳсил олганман. Ўз услубим, ўз методларимга эга бўлишни истардим. Ўқиш давомида қўлимдан келганича яхши меҳнат қилишга ҳаракат қилдим. Чунки кучли мураббий бўлиб етишишни истардим. 6 йил давомида бу соҳада академик тарзда билим олдим. Университетни тугатганимдан бир йил ўтиб, «Хетафе»да иш бошладим. Клуб биринчи дивизионда ўйнарди. 4 йилдан ошиқ вақт мобайнида профессионал тарзда мураббийлик билан шуғулланяпман.\n– Устозларингиз ким? Қайси мураббийлардан кўпроқ ўргангансиз?\n– Менинг энг катта ва севимли устозларимдан бири бу — Луис Арагонес. Унинг футбол фалсафаси, иш услуби менга жуда ҳам ёқади. Унинг меҳнатлари испан футболи тарихида янги саҳифа очилишига сабаб бўлган, деб айтиш мумкин. Ўз навбатида қўшимча қилиб кетишим керакки, Унаи Эмерининг иш услубини ҳам жуда ёқтираман, ҳурмат қиламан. У футбол билан ва унинг учун яшаган инсон. Унаи футболда алоҳида ўринга эга ўзгача шахс.\n– Интернет маълумотларида сизнинг Микаэль Лаудрупга ёрдамчи бўлганингиз ёзилган. Ростдан шундай бўлганми?\n– Мен Микаэль Лаудруп «Хетафе»да бош мураббий бўлиб ишлаган вақтда иккинчи жамоада ишлардим. Асосий жамоада ишлаган вақтимда Виктор Муньос билан ишлашга муваффақ бўлганман. Футболчилик фаолиятида «Барселона»да ўйнаган бу мураббийни кўпчилик яхши таниса керак. «Реал» афсоналаридан бири Мичел билан ҳам бирга ишлаганмиз. Аммо айнан Лаудруп клубни бошқарган пайтда мен кўпроқ иккинчи жамоа билан банд бўлардим. 2008 йилда асосий жамоада иш бошлаганман ва бу ерда ҳақиқий профессионал муҳит нималигини кўрдим. Кўплаб кучли мураббийларни кўриб, улар билан иш тажрибамни оширдим. Ўйлайманки, ўзимнинг мураббийлик фаолиятимни бошлашдан олдин ўз ишининг усталаридан кўп нарсаларни ўргандим. Ҳар бир мураббийдан ўзингизга керакли билимларни олишингиз мумкин. Уларнинг ҳар бирида ўзига хос ғоялар хазинаси мавжуд. Мен уларнинг энг яхши хислатларини олишга ҳаракат қилганман. Шу орқали ўз услубимни шакллантиришни мақсад қилгандим. Ва дарҳақиқат, улардан ўрганганларим менинг билимларимни анчагина бойитди.\n– «Рекреативо»даги фаолиятингиз ҳақида қандай хотиралар қолган?\n– «Рекреативо»дан фақат яхши хотиралар қолган. Ушбу жамоа Испаниянинг энг қадимий клубларидан бири, ўзига хос анъаналар ва ўз қадриятларига эга. Испанияда бу клубни жуда ҳам ҳурмат қилишади. Шунга яраша унинг мухлислари жуда ҳам кўп. Бош мураббий сифатидаги фаолиятимни шундай ажойиб клубда бошлаганимдан хурсанд бўлганман. Биз Ла Лигага йўл олиш учун яхши кураш олиб бораётгандик, ёш иқтидорлардан ажойиб жамоа ҳосил қилгандик. Аммо мавсум якунида клубда молиявий муаммолар катталашиб кетди ва мен у ерни тарк этишга мажбур бўлдим. Лекин барибир яхши хотиралар қолган, ахир бу менинг биринчи тажрибам, биринчи мураббийлик клубим эди. Узоқ йиллар давомида тўплаган тажрибамни «Рекреативо»да амалда қўллаб кўришга муваффақ бўлдим.\n– Мураббийлик фаолиятингизда битта клубда узоқ муддат ишламаяпсиз. Бу нима билан боғлиқ?\n– Футболда стабилликни ушлаб туриш бирмунча мушкул. Яхши ишласанг, сени яхши жамоалар ўзига чорлайди. Натижалар ёмон бўлса, клублар сен билан шартномани бекор қилишни истаб қолади. «Рекреативо»дан кейин Экваториал Гвинея миллий жамоасида бош мураббий сифатида ишлашга муваффақ бўлдим ва бу мен учун жуда катта тажриба вазифасини ўтаб берди. Мамлакат футболини ривожлантириш учун ажойиб лойиҳага қўл урилганди. Федерация билан ҳам алоқаларимиз яхши эди, у ердан кетишни истамасдим. Аммо баъзилар мени бундай катта лойиҳага бошчилик қилиш учун ёшлик қилади, деб ўйлашди. Мени селекционер мураббийга айлантирмоқчи бўлишди, аммо мақсадларим юқори эди ва шартномани бекор қилишга қарор қилдим. Мен лойиҳаларга ишониб иш бошлардим ва ишлаган барча клубларим раҳбариятида мотивлар ўзгариб қоларди. Менга барқарор лойиҳа керак эди. Эквадорда ҳам менга атиги 3та ўйинда бош мураббийлик қилиш имкониятини беришди. Бундай қисқа муддатда қандайдир натижа талаб қилиш қийин. Сўнгги 2 йил ичида Греция Суперлигасида тажриба орттиришга муваффақ бўлдим. «Волос» клуби билан жамоа тарихидаги энг яхши натижани қайд этишга муваффақ бўлдик. Буни мухлислар тасаввур ҳам қилолмасди. Аммо бир йил давомида қаттиқ меҳнат қилиб яхши натижа қайд этдик. Аслида, менинг яна 1 йиллик шартномам бор эди. Аммо Греция чемпионатининг бирмунча кучли жамоаларидан бири «Атромитос» мени чорлади ва бундай ажойиб имкониятни қўлдан бой беришни истамадим. «Волос»да қолиб, янада юқори марраларни забт этишни истардим. Аммо раҳбарият билан қарашларимиз бироз фарқ қилди. Янги босқич, янги мақсадлар сари қадам ташлаш учун раҳбарият томонидан ҳам бироз рағбат, бир қатор кучли футболчиларни жалб этиш керак. Бир лойиҳанинг ривож топиши учун узоқ муддатли муттасил меҳнат керак. Худди шу ҳолатни «Сурхон» билан ҳам бошдан ўтказяпмиз.\n– Ўзбекистонга келишга сизни нима ундади?\n– Ўзбекистонга келишимга мен билан боғланган инсонлар сабабчи бўлди. Мен ишонадиган инсонлар таклиф билан чиқишди. Клуб раҳбарияти билан илк маротаба гаплашганимда уларнинг режалари, мақсадлари менга ёқди. Уларнинг ўз ишларига нисбатан муносабати ва унга ҳурмат билан ёндашишлари эътиборимни тортди. Бу ерга келишимнинг яна бир сабаби «Сурхон»да клуб ва мен баравар ривожланишимиз мумкин. Мен клубни янгидан, ўз ғояларим асосида қуриб чиқишим мумкинлиги Ўзбекистонга келишга ундади. Клубда нафақат мураббий, балки спорт директори сифатида ҳам ишлаяпман ва бу менга спорт тарафлама клубни тўлақонли бошқариш имкониятини бермоқда. Ўз жамоам билан бу ерда кучли лойиҳа қилиш устида ишлаяпмиз. Ўзбекистонга келишим боиси мен мустақил ишлашни, ўз ғояларимни эркин амалга оширишни яхши кўраман. Улар менга тўлақонли ишониб, тўлиқ бошқарувни ўз қўлимга беришди. Менга ишонч билдирилдими, қўлимдан келганча кучли ишлаб, яхшироқ натижалар қайд этишни истайман. Албатта, Ўзбекистонга ташриф – бу янги саргузаштлар ҳам демакдир. Биз Термизда стадион, академия ва база қуряпмиз. Жамоа ичида ҳам худди шунга ўхшаш янгиланишлар кузатиляпти. Ҳозир Тошкентда яшаб, шу ерда ўйнашга мажбур бўляпмиз. Демак, уларда тизим ишдан чиққанди, мендан клубни қайта қуришда ёрдам сўрашди ва бунинг учун керакли шароитларни яратиб беришди. Мен билан шартнома имзолаган инсонлар юзида ишонч ва самимиятни кўрдим. Вақт ўтиши билан бу таассуротлар ҳақиқий бўлганини тушуниб етдим. Албатта, бу таклифни қабул қилиш кўплаб қийинчиликларга тайёр бўлиш керак дегани эди. Янги муҳит, янги футболчиларга мослашиб кетиш осон эмас. Лекин шу йўналишда давом этсак, кўп нарсаларга эриша оламиз.\n– «Сурхон»ни қабул қилган вақтингиз чемпионат бошланишига жуда оз вақт қолганди. Бу сизни чўчитмадими?\n– Ҳа, шартномани қабул қилганимда мавсум бошланишига жуда кам вақт қолганди. Туркиядаги йиғинда жамоа билан кўришиб, ишни бошладик. Футболчилар борасида кўп ўйлаб ўтиришга вақт йўқ эди. Мавсумолди йиғинни тўлиқ, ўзимиз хоҳлагандек ўтказа олмадик. Футболчиларнинг жисмоний ҳолати устида жуда кўп ишлашимиз керак эди. Тактик ишланмалар устида ҳам кўп ишлай олмадик. Аммо олдимизда узун йўл турганини ҳис қилдик ва мавсум давомида барчасини ўзлаштириб боришга умид боғладик. Аммо футболчиларнинг потенциалига ишониб хато қилмадик. Ушбу таклифни қабул қилганимдаёқ вазифа қанчалик оғир эканини тушуниб етганман. Раҳбарият менга ва мураббийлар штабимга катта ишонч билдиришди. Лекин қисқа вақт ичида жамоани анча кучайтиришга эришдик. Футболчилар мени жуда яхши қабул қилишди. Менинг ғояларимга ишонишди. Шундай экан, бизни бир оила деб аташ мумкин. Биргаликда кўп мақсадларга эришишимизга ишонаман. Йигитлар ҳам ўзларини яхши тарафдан кўрсатишга ҳаракат қилишмоқда ва бу иштиёқ билан кўп нарсаларга эриша оламиз.\n– Ўзбекистонда деярли барча клублар давлат дотациясида фаолият олиб боради. Бу сиз учун ғалати ҳолат бўлса керак?\n– Албатта, бу ғалати ҳолат. Лекин мен Бирлашган Араб Амирликларида ҳам фаолият олиб борганман. У ерда ҳам худди шундай ҳолат. Бу йилдан «Сурхон» бу йўналишдан четга чиқишга ҳаракат қилмоқда. Бошқарувчи доиралар футбол клубларини бироз эркинроқ қўйишлари керак, деб ўйлайман. Шунинг учун, клублар ўз ҳомийлари ресурсларига қараб фаолият олиб боришга мажбур бўлиб қолишган. Менимча, Ўзбекистонда борган сари клубларни мустақил қилишга ҳаракат қилишмоқда. Ҳукумат футболга ёрдам бериши ва уни молиявий қўллаб-қувватлаши жуда ҳам керак. Лекин тезроқ бу услубдан воз кечиш керак. Аммо ҳокимият футболга умуман эътибор бермаганидан кўра, шу тарзда бўлса ҳам ёрдам бераётгани қувонарли.\n– «Сурхон» бу йилги учрашувларни Самарқанд ва Тошкентда ўтказяпти ва клуб узоқ вақтдан буён Тошкентда яшаб келади. Худди Термизда истиқомат қилиб, ўша ерда футбол ўйнашни истамайдигандек…\n– Термизда ўйнашни истамаслигимиз ҳақидаги фикрга қўшилмайман. Термиздаги стадионда чироқ билан боғлиқ муаммолар бор. Ўзбекистон Профессионал футбол лигаси жорий мавсумдан ёз ойларидаги учрашувларни 20:00дан эрта ўтмаслигига қарор қилган. Ўзбекистон иқлим иссиқ ва буни тўғри қарор деб ҳисоблайман. Термиздаги стадионда кенг таъмирлаш ишлар кетмоқда. Нафақат ёртигичлар, майдон чими, трибуналар ва машғулот майдонлари ҳам қурилмоқда. Жамоа учун база ва академия барпо этиляпти. Термизда ўйнай олмаслик биз учун ҳам ноқулай. Ўтган мавсумда «Сурхон» 25 очко тўплаган бўлса, унинг 20тасини Термизда ютган. Ўз уйимизда ўйнаганимизда барчаси биз учун яхшироқ якунланиши ҳам мумкин эди. Ўз майдонимизда ўйнаганимиз учун кўпроқ очко қўлга киритиш имконимиз бўларди. Ўз ишқибозларимиз қаршисида футбол ўйнаш жорий мавсумда бизга насиб этмаяпти. Жорий мавсумни барқарорлик билан ўтказиб олишимиз керак. Термиздаги ўйинларни кучли ва шаклланган жамоа билан бошлашимиз мумкин.\n– Икки ҳафта олдин Термизга борганимда футбол академиясига бордим ва у ердаги шароитлар ачинарли даражада эди. Қандай қилиб бу тахлит футболни ривожлантириш мумкин?\n– Ҳа, айнан шунинг учун ҳам биз ушбу лойиҳага қўл урганмиз. Мен ҳам 3 ҳафта олдин Термизга бориб келдим. 2 кун ўша ерда бўлиб, стадионга бордим, академияни кўздан кечирдим. Кўрдимки, кўп нарсаларни ўзгартириш керак. Биз айнан шунинг учун ҳам «Сурхон»да иш бошладик. Барчасини қайтадан қуриб чиқиш керак бўлади. Ишонаманки, биз бошлаган иш амбицияларга тўла. Уёқда қурилиш ишлари давом этар экан, биз бу ерда жамоани ғоявий тарзда, услуб жиҳатидан қайта қуриб чиқамиз. Ўз футболчиларимиз учун имкон қадар қулайроқ шароитлар яратишга ҳаракат қиламиз.\n– Ўзбекистонда тахминан қанча муддат фаолият олиб боришни мўлжаллаяпсиз?\n– Мен бу ерга катта лойиҳани амалга ошириш учун келдим. Бор эътиборим ўз ишимга қаратилган. «Сурхон»да, Ўзбекистонда қанча ишлашимдан қатъи назар бор кучим билан бу ердаги футбол ривожланишига ёрдам беришни истайман. Испаниялик мураббийлар кўп нарсаларни ўзгартириши мумкинлиги рост. Бизда футбол мураббийлиги таълими жуда яхши йўлга қўйилган. Федерация ва хусусий футбол мактаблари томонидан мураббийлик курслари ташкил қилинган ва у ердан яхши таълим олиб чиқиш мумкин. Испания футбол фалсафаси дунё миқёсида тан олинган. Айниқса сўнгги 15-20 йил ичида испаниялик мураббийлар ўз иш услублари, футболга бўлган қарашлари билан катта ўзгаришларни амалга оширишга муваффақ бўлишмоқда. Бу жараён нафақат Осиёда, балки бошқа қитъаларда ҳам кузатиляпти. Бу менинг Осиёдаги учинчи ишим. Бирлашган Араб Амирликлари ва Хитойда ҳам ишлаб кўрганман. Бу қитъадаги футболни ривожлантириш мумкинлигини кўряпмиз. Айтиш мумкинки, Осиё футболида иқтидорлар етарли. Айниқса, сўнгги йилларда кучли футболчилар янада кўпайди. Ўзбекистонга келганимдан сўнг, бу ердаги футбол даражасидан ҳайратда қолдим. Ўзбекистон Суперлигаси Осиё лигалари орасида энг кучлиларидан бири ҳисобланади. Лекин мен бу давлат футболи янада ривожланишига ишонаман. Бу ерда барча имкониятларни кўряпман. Мен доим ўз ишимга танқидий руҳда қарашга ўрганганман. Ва ростдан ҳам айтаманки, Ўзбекистонда Хитой ва БААда кўрмаганим ривожланиш салоҳиятини кўряпман.\n– Ўзбек мураббийлар орасида сизни ҳайратда қолдирганлари бўлдими?\n– Бошқа давлатлардаги каби Ўзбекистонда ҳам мураббийлар собиқ футболчилар ҳисобланади. Интервью бошида айтганимдек қайси ишда бўлса ҳам профессионал бўлиш энг муҳими. Яхши футболчи бўлганинг яхши мураббий бўла олишингни англатмайди. Мен нафақат Ўзбекистонда, бутун фаолиятим давомидаги давлатларда кўплаб яхши мураббийларни кўрганман. Бу борада бирмунча танқидий руҳда қарайман. Яхши мураббий бўлиш умуман бошқача нарса. Ўзбекистонда жамоаларнинг ўйин фалсафаси, кучи, иш услуби жуда кучли. Кўплаб яхши мураббийларни учратдим деб айта оламан. Бир қатор яхши шаклланган ўйин услубларини ҳам кўрдим. Бу ерда мен кам сонли хорижликлардан бириман. Табиийки, Ўзбекистон футболига қоришиб кетишим керак. Аммо шу вақт мобайнида кўрдимки, Ўзбекистонда яхши мураббийлик анъаналари шаклланган ва ўзига хос услубларга эга.\n– Ўзбек футболидаги энг катта хатолар нимада деб ўйлайсиз?\n– Мен Ўзбекистонда футболни ривожлантириш учун тахминан нималар қилиш кераклигини биламан. Чунки бу каби ҳолат билан бошқа давлатларда ҳам рўбарў келганман. Кўплаб чемпионатларда легионерлар сони чекланган. Амирликларда ҳам, Хитойда ҳам ва Ўзбекистонда ҳам 4-5та хорижлик футболчини рўйхатдан ўтказишга рухсат бор. Буни ўзларининг маҳаллий ва ёш футболчиларининг йўлини тўсиб қўймаслиги учун қилишади. Бу – катта хато. Агар Ўзбекистонда футбол ривожланишини исташса, чемпионат дунё учун очилиши керак. Бу ўзбек футболчилари учун ҳам фойдали бўлади, чунки улар чет эллик ўйинчиларга қарши баҳс олиб бориш имкониятига эга бўладилар. Легионерлар маҳаллий футболчиларнинг ўсишига сабабчи бўлади. Балки, майдонда ўзбек футболчилари камайиб кетар, аммо ўйнайдиганлари сифатли бўлади ва бу миллий жамоага ҳам фойда бўлади. Гап сонда бўлмаслиги керак. Сифатли жамоа Ўзбекистонни жаҳон чемпионатига олиб чиқа олади, Осиё Кубогида муваффақиятга етаклаб бора олади. Мен сифатни қадрлайдиганлар сирасига кираман. Сон – иккинчи даражали жиҳат. 20-30 йил олдин Испанияда ҳам худди шундай тартиб амалда эди. Аммо кейинчалик бу тизимдан воз кечилди ва бугунги даражагача олиб келинди. Босман қоидаси ишга киргач, барчаси тартибга кирди ва бизнинг чемпионат ривожланиб кетди. Испан футболи ҳам ҳозир ўзбек футболи босиб ўтаётган йўлда юрган. Лекин ўша пайтда Испанияда ўз футболчиларимизнинг келажагидан қўрқиб, таваккал қилмаганимизда, бугунги даражага етмаган бўлардик. Ҳаётда ҳамма нарсанинг ривожланиши учун очиқлик, эркинлик керак. Хорижлик футболчилар келмас экан, маҳаллий ўйинчилар ўзаро ўйнаб юраверишади ва ривожланмайди. Бор йўғи 4 легионер билан буни амалга ошириш жуда ҳам мушкул масала. Бу – менинг таклифим ва қарашларим. Ва ўзбек футболчилари кўпроқ бошқа чемпионатларда ўйнаши керак, шунда улар ҳам турли маданиятлар ва футбол мактаблари билан танишади ҳамда профессионал бўлиб боради. Хитойда футболга миллионларни кераксиз сарфлаб юборишди. Легионерлар ақл билан олиб келинмади ва бу яхши натижа келтирмади. Бирлашган Араб Амирликларида эса футболга Ўзбекистондагидек юракдан жон куйдиришмайди. Ўзбекистонда потенциал бор. Футболчиларингиз жисмоний ва техник жиҳатдан жуда иқтидорли. Тактик кўрсатмаларни ҳам аъло даражада бажаришади. Фақат тўғри йўлга тушиб олиш керак.\n– «Пахтакор»га қарши ўйинда «Сурхон»ни ҳужумкор ва жанговар жамоа сифатида кўрдик. Бу бир ўйинлик мотивациями ёки мавсумнинг кейинги қисмида ҳам клубни шундай кўрамизми?\n– Ўйлайманки, ҳа. Бу – бизнинг ғоямиз. Кучли таркибга эга бўлмасак-да, жуда улкан амбицияларни, мақсадларни олдимизга қўйганмиз. 10тадан ортиқ ўйин ўтказишга улгурдик ва менимча, рақобатбардош жамоа эканлигимизни исботладик. Футболчиларим ҳақида ҳеч қандай салбий фикрлар айта олмайман, чунки улар қўлларидан келганича кучли ўйин ўтказишга ҳаракат қилмоқдалар. Биз «Сурхон»ни катта мақсадлар учун курашадиган жамоага айлантиришни мақсад қилганмиз. Қарши ҳужумларда хавфли жамоага айланишимиз ва рақиблар биз билан тўлиқ ҳужумкор футбол ўйнашга чўчиб туриши керак. Суперлига доирасида «Пахтакор» майдонида очко олганимиз ва буни жуда чиройли тарзда амалга оширганимиз ҳам мавсум давомида кўп ишлар қила олишимизни кўрсатиб турибди. Тез орада ўзбек футболига тўлиқ мослашиб кетамиз ва яхши натижаларни ҳам кўрсата бошлаймиз.\n– Испан футболи деганда доим мафтункор, романтик футбол хаёлимизга келади. Лекин сўнгги йилларда «Атлетико» ортидан «Гранада», «Вильярреал» каби жамоалар прагматик футбол кўрсата бошлашди. Испан футболи ўзгаряптими?\n– Менимча, ундай эмас. Ла Лигада 20та жамоа бор ва менинг фикримча, Примера дунё футболидаги энг кучли лига. Ҳа, мен уни Премьер-лигадан ҳам кучлироқ, деб ҳисоблайман. Англия Премьер-лигаси яхши ташкиллаштирилади. Мен бир йил Манчестерда яшаб, у ерда тажриба орттирганман. Англиядаги футбол қандай ташкиллаштирилишини ичкаридан кўришга муваффақ бўлганман. Иқтисодий жиҳатдан улар жуда ҳам кучли. Аммо футболчилар маҳорати ва жамоалар сифати нуқтайи назаридан Ла Лига улардан ҳали ҳам кучлироқ. Учрашувлар ҳам бошқача даражада ўтказилади. Бу – шахсий қарашларим. Табиийки, 20та жамоа орасида турли хил услублар, турли футболчилар бўлиши мумкин. 2010 йилда жаҳон чемпиони бўлганимизга ҳали кўп бўлмади ва услуб ўзгармаган, деб ўйлайман. 2030 йилда ҳам катта ўзгаришлар бўлиб кетишига ишонмайман. Испания футболи тўғри йўналишда ривожланиб боряпти, деб ўйлайман ва футболчилар сифати борган сари ошиб бормоқда. Турли услублардан фойдаланиляпти ва баъзи ўйинларда прагматик футболни кузатаётгандирмиз. Бугунги футболда натижа жуда ҳам муҳим. Ғалаба иштиёқи ҳам юқори ва ҳар бир мураббий бу борада ўз йўлини танлашга ҳақли.\n– Ла Лига мураббийлари орасида кимнинг услубини Ўзбекистонда қўллаш мумкин деб ўйлайсиз?\n– Испания Ла Лигаси мураббийлари орасида Диего Симеоне услубини кўпроқ яхши кўраман. 10 йил давомида гранд клубни бир хил даражада ушлаб туриш ва доим ғалаба учун руҳлантира олиш жуда ҳам қийин жараён. Испанияда футбол анча юқори даражада ва ўша ерда бу қадар барқарорликни таъминлаш янада мушкул. Юқорида айтиб ўтганимдек, Унаи Эмерининг иш услуби ҳам менга ёқади, у тез фурсатда «Вильярреал»ни рақобатбардош жамоага айлантирди. Чемпионлар Лигасида «Ювентус» ва «Бавария»ни мусобақадан чиқариб юборди, бу клуб юқори даражага олиб чиқилганини англатади.\nАлбатта, Ўзбекистон ва Испания футболини солиштириб бўлмайди. У ерда бутунлай бошқа даража. Лекин қайсидир маънода Ла Лига мураббийлари услубларининг муқобил вариантларини бу ерда ҳам ишлатиш мумкин.\n– Ўзбек футболчиларининг энг катта муаммолари нимада?\n– Хўш, ўзбек футболчиларидаги энг катта муаммо – профессионалликни ҳис қилиш. Футболга профессионал ёндашиш буткул бошқача нарса. Бу жиҳатни бироз ривожлантиришимиз керак. Айтиб ўтганимдек, футболчилар жисмоний ва техник томондан жуда ҳам кучли. Машғулотларда соатлар, тажриба орттириш вақтларининг кўплиги катта роль ўйнайди. Бразилия ва Аргентинада нега футбол бу қадар яхши ривожланади? Сабаби, улар футбол билан яшашади ва жуда кўп ватқларини у билан шуғулланишга сарфлашади. Аммо бу етарли дегани эмас. Профессионал футбол – умуман бошқача ёндашувни талаб қилади. У маълум бир тартиблар ва талабларга риоя қилишни талаб қилади. Жамоамизга баъзи футболчиларни ўринбосарлардан олдик ва уларда тактик жиҳатдан билим камлигини кўрдим. Испанияда футболчилар болалигиданоқ тактик кўрсатмаларни бажаришга ўргатилади. Футболни касб сифатида танлаган инсон, профессионал футболга бошқача қараш кераклигини тушуниши керак. Ҳафтасига 7 кун, кунига 24 соат фақат футбол ҳақида ўйлаш талаб этилиши мумкин. Шу орқали футболчи ўз сифатини ошириши мумкин. Футболчиларга ўз фаолиятларини профессионал тарзда йўлга қўйишда ёрдам беришимиз керак. Бунинг учун бизга ҳаққоний, адолатли, тоза чемпионат керак. Катта клубларга кўрсатилган ҳурмат ва эътибор кичик клубларга ҳам намойиш этилиши керак. Фақат шу йўл билан ўзбек футболини ривожлантириш мумкин.\n– «Сурхон» футболчилари сизнинг тактик кўрсатмаларингизни тушунишадими ёки уларни кўпроқ мотивация билан майдонга туширасизми?\n- Футболни фақат мотивация билан ўйнаб бўлмайди. Футболда бу жиҳатга ишониб қолсангиз, адашасиз. Қайсидир куни кайфиятингиз яхши бўлади, бошқа куни ёмон. Лекин агар сизда тактик билим ва профессионаллик бўлса, ҳар доим майдонга чиқиб, ўз ишингизни қилаверасиз. «Сурхон»нинг ўйинларини кўрсак, бизда тактика борлигини кўрасиз. Футболчиларим менга қулоқ солишади ва кўрсатмаларимга тўлиқ амал қилишади. Йигитлар жуда ақлли, улар нима қилиш кераклигини тезда ўзлаштириб олишади. Мана ҳозирги кунга келиб жамоамдаги барча футболчилар қандай ўйин фалсафасини олға суришимизни яхши билишади. Ёшларга кўпроқ вақт керак, бу тушунарли. Ушбу мавсумда кўпроқ 4-4-2 тактикасида ҳаракат қиляпмиз, бу катта жисмоний кучни талаб қилади ва тактик хато қимматга тушиши мумкин. «Пахтакор»га қарши эса «алдамчи тўққизлик» услубида ҳаракат қилдик ва бу бизга натижа келтирди. Юқори прессинг билан футбол ўйнаяпмиз ва бу ҳолатда тактик жиҳатдан кучли бўлмасангиз, рақиб жазолаши табиий. Футболчиларимнинг ҳар ўйинда янги қобилиятларни ўзлаштираётганидан ва чин юракдан ҳаракат қилаётганидан хурсандман.\nАбдулбасит Валихонов суҳбатлашди.


Таркибида Игорь Сергеев тўп сурган “Бейжинг Гуоан” ўтказган учрашувида зафар қучди\n22:49 / 16.07.2016\n16 июль куни Хитой Суперлигасининг 17-тур учрашувлари бўлиб ўтди. Унда Пекиннинг “Бейжинг Гуоан” жамоаси “Хэбей Чайна Форчун” клубига қарши майдонга тушди. Учрашувда Пекин жамоаси ўз рақибини 1:0 ҳисобида мағлубиятга учратди.\nШуни алоҳида таъкидлаш керакки, “Бейжинг Гуоан” клуби таркибида ўзбекистонлик икки нафар футболчи – Игор Сергеев ва Егор Кримецлар тўп суради. Учрашувда Егор майдонга тушмади, Сергеев эса майдонда 74 дақиқа ҳаракат қилди.\nҒалабадан сўнг, “Бейжинг Гуоан” 24 очко билан мусобақа жадвалида 8-ўринда бормоқда.


Бу ҳақда Тошкент шаҳридаги Инҳа университетида Ўзбекистон Республикаси билан Корея Республикаси ўртасида дипломатик муносабатлар ўрнатилганининг 26 йиллигига бағишлаб ўтказилган Халқаро пресс-клубнинг навбатдаги сессиясида маълум қилинди. “Ўзбекистон — Корея дўстлиги: тарих саҳифалари, истиқбол уфқлари” мавзуида ташкил этилган ушбу тадбирда икки мамлакатнинг фан, таълим ва маданият соҳаси мутахассислари, дипломатик корпус вакиллари, экспертлар, профессор-ўқитувчилар, талабалар, миллий ва хорижий ОАВ вакиллари қатнашди.\nТаъкидланганидек, Ўзбекистон ва Жанубий Корея муносабатлари ўзаро ишонч ва ҳурмат, дўстлик ва стратегик шерикликка асосланган ҳолда изчил ривожланиб бормоқда. Президентимиз Шавкат Мирзиёевнинг Корея Республикасига амалга оширган давлат ташрифи мамлакатларимиз ўртасидаги икки томонлама муносабатларда янги саҳифа очди. Унинг доирасида савдо-иқтисодий, сармоявий, молиявий-техникавий ва бошқа соҳалар бўйича 60 дан ортиқ ҳужжатлар имзоланди.\n— Ўзбек ва корейс халқлари кўплаб ўхшаш жиҳатларга эга, — дейди Корея Республикасининг юртимиздаги Фавқулодда ва мухтор элчиси маслаҳатчиси Ким Же У. — Тинчликсеварлик, ватанпарварлик, бағрикенглик, меҳр-оқибат каби фазилатлар икки халққа ҳам бирдек хосдир. Бу жиҳатлар мамлакатларимиз ўртасидаги ҳамкорликка муҳим асос бўлмоқда.\nЙирик инвестициявий лойиҳаларни молиялаштириш, иқтисодиёт, энергетика, молия, сармоя, юқори технологиялар каби соҳалардаги ҳамкорлик янада фаоллашиб, ўзаро товар айирбошлаш ҳажмини ошириш, гуманитар алоқаларни кенгайтириш, вазирликлар ва идоралараро ҳамкорликни мустаҳкамлашга доир ишлар янги босқичда давом этаяпти.\n— Таълим соҳасидаги муносабатлар ҳам ўсиб бораяпти, — дейди “Ўзбекистон — Корея” дўстлик жамияти раиси, Тошкент шаҳридаги Инҳа университети ректори Сарвар Бобоходжаев. — Мамлакатимизнинг олий таълим муассасалари Жанубий Кореянинг 30 дан ортиқ илмий-тадқиқот муассасалари билан ҳамкорлик қилмоқда. Бир қатор олий ўқув юртларида корейс тили ва маданияти марказлари очилган. Университетимиз 2014 йилда ташкил этилган бўлиб, бу ерда халқаро стандартлар даражасидаги юқори малакали IT-мутахассислар тайёрланмоқда. Бугунги кунда 1000 нафардан ортиқ талабалар университетда ахборот технологиялари, муҳандислик ва логистика соҳаларида ўқитилмоқда. Корея Республикасининг яна бир қанча олий таълим муассасалари мамлакатимизда ўзларининг ўқув юртларини очиш истагини билдираяпти.\nМазкур рукндаги бошқа мақолалар: « Қаршида эркаклар пойабзаллари ишлаб чиқариш йўлга қўйилди\tТошкентда автобус инкассатор машинаси билан тўқнашиб кетиши оқибатида жамоат транспорти ҳайдовчиси ҳаётдан кўз юмди »


Марказий Осиёдан ИШИДга одам ёллашга қаратилган 57 минг сайт борлиги аниқланди\n15:01 / 15.09.2015\nКоллектив хавфсизлик шартномаси ташкилоти мутахассислари ИШИДнинг Марказий Осиёдан жангарилар ёллашга мўлжалланган 57 минг сайти борлигини аниқлади. Бу ҳақда ташкилот бош котиби Николай Бордюжа баёнот берди.\n“Коллектив хавфсизликка таҳдид солаётган жами 57 минг сайт аниқланди. Улардан 50 мингтасининг фаолияти тўхтатилди, айримлари бўйича тергов хатти-ҳаракатлари амалга оширилмоқда”, - деди у.\nШунингдек, бош котиб экстремистик йўналишдаги сайтлар сонининг кўпайиб бораётганидан хавотирда эканлигини билдирди.\nЭслатиб ўтамиз, Тожикистон пойтахтида КХШТ давлатлари етакчиларининг саммити бўлиб ўтмоқда. Ушбу саммитнинг кейинги босқичида йиғилишга делегациялар ҳам қўшилади. Кенгашнинг бугунги сессияси бир қатор ҳужжатларнинг имзоланиши билан якунланади. Булар орасида энг муҳими давлат раҳбарларининг халқаро сиёсий майдондаги энг долзарб масалалар бўйича қўшма баёнотидир.


Ҳабибуллоҳни севган Ҳабиб - Fitrat.uz\nБош саҳифа / Ислом тарихи / Ҳабибуллоҳни севган Ҳабиб\nҲабибуллоҳни севган Ҳабиб\nAprel 24, 2018\tҲабибуллоҳни севган Ҳабибda fikr bildirishni o'chirish 297 Кўришлар\nҲар сафар ушбу саҳобий ҳақида эшитганимда кўзларимга ёш келади! Ушбу улуғ саҳобани таниганимдан буён, унга нисбатан қалбимда қаттиқ муҳаббат пайдо бўлган. Қуйида бу улуғ саҳоба ҳақида сўз боради. Албатта, диққат билан ўқиган инсоннинг кўзларига ёш келиши табиий! Ҳабиб ибн Зайд ҳар бурчагидан иймоннинг хушбўй ҳиди келадиган, ҳар бир аъзосининг юз кўзидан дин учун фидокорлиги билиниб турадиган оилада ўсиб улғайди.\nУнинг отаси Зайд ибн Осим Ясрибдаги илк мусулмонлардан, аёли ва икки ўғли билан бирга Пайғамбар алайҳиссаломга Ақабада байъат берган 70 кишининг бири. Онаси Умму Аммора Насиба Аллоҳнинг динини ва пайғамбарини ҳимоя қилиш учун қурол кўтариб чиққан биринчи аёл ҳисобланади. Акаси Уҳуд жангида Пайғамбар алайҳиссаломни жон бериб, жон олиб мудофаа этган Абдуллоҳ ибн Зайддир. Пайғамбар алайҳиссалом буларнинг ҳаққига: “Сизнинг оилангизга Аллоҳнинг баракаси ва раҳмати бўлсин”, деб дуо қилганлар. Ҳабиб ибн Зайднинг қалбига тушган илоҳий нур, унинг бутун ҳаётини чароғон қилиб юборди. У отаси, онаси, холаси ва акаси билан бирга Маккага бориб, Ислом тарихида муҳим аҳамият касб этган ҳодисанинг 70 та иштирокчисидан бири бўлди. Тун зулмат қўйнида жажжи ўғилчасини Расулуллоҳ(соллаллоҳу алайҳи васаллам)га узатиб, Ақаба байъатини берди. Ўша кундан бошлаб Пайғамбар алайҳиссалом унинг учун ота-онасидан ҳам суюкли, Ислом дини эса, жонидан ҳам қимматлироқ бўлиб қолди.\nҲабиб кичкиналиги сабаб Бадрда қатнашмади. Ҳали қурол кўтаришга ёши етмаганлиги боис, Уҳудда ҳам иштирок этолмади. Бироқ ундан кейинги ҳамма ғазотда Расулуллоҳ (соллаллоҳу алайҳи васаллам) билан бирга бўлди ва уларнинг ҳар бирида ўзининг фидокор жангчи эканини намойиш этди. Ўтган жангларда кўрсатилган жасоратлар ҳар қанча кишини ҳаяжонга солса ҳам, бор-йўғи келажакда рўй берадиган улуғ бир ҳодиса учун машқ ва тайёргарлик эди, десак хато қилмаймиз. Зеро, Ҳабиб бир неча йилдан кейин Нубувват асридан бошлаб то бугунги кунгача яшаб ўтган миллионлаб мусулмонларнинг қалбини ларзага солган қаҳрамонлигини кўрсатди.\nКелинг, қон ва иймоннинг омухта ҳиди уфуриб турадиган қиссага назар ташлайлик! Тўққизинчи хижрий санада Ислом қаддини ростлаб, оёққа маҳкам туриб олган, шон шуҳрати атрофга тарқалиб кетганди. Араб жазирасининг турли чеккасида яшовчи қабилалари Ясрибга серқатнов бўлиб қолган. Улар келиб Пайғамбар алайҳиссаломнинг олдиларида иймонларини изҳор этишар ва итоат қилишга байъат беришарди. Ўшандоқ вакиллар Нажд тепалигида яшовчи Бану Ханифа қабиласидан ҳам келди. Улар туяларини Мадина ташқарисида чўктириб, юкларига қараб туриш учун Мусайлима ибн Ҳабиб ал-Ханафий исмли кишини қолдиришди. Ўзлари пайғамбар алайҳиссаломнинг ҳузурларига бориб, қавмдошларининг бари исломга кирганини эълон қилишди. Пайғамбар алайҳиссалом вакилларни иззат-икром билан кутиб олдилар. Ҳар бирига ҳадя бердилар. Юкларга қараб қолган кишига ҳам алоҳида совға бериб юбордилар. Вакиллар Наждга етиб улгурмаслариданоқ, Мусайлима ибн Ҳабиб исломдан қайтди. Ўз-ўзидан: “Мен пайғамбарман, Аллоҳ Муҳаммад ибн Абдуллоҳни Қурайшга элчи қилиб юборганидек, мени Бану Ханифага Расул қилди”, – деб одамларга гапира бошлади. Қавмдошлари унга ҳар хил сабаблар боис эргашди. У сабабларнинг асосийси, маҳаллийчилик эди. Ҳатто Бану халифаликлардан бири: “Гувоҳлик бераманки, Муҳаммад (соллаллоҳу алайҳи васаллам) ростгўй содиқ, Мусайлима ёлғончи каззоб, аммо мен учун Музар ростгўйидан рабиа ёлғончиси яқинроқ”, – деган эди. Мусайлима атрофидаги кишиларни ўзига бўйинсиндириб, анча куч тўплаб олгач, Расулуллоҳ(соллаллоҳу алайҳи васаллам)га қуйидаги мактубни ёзади: “Аллоҳнинг элчиси Мусайлимадан Аллоҳнинг элчиси Муҳаммадга. Сенга салом бўлсин. Мен Пайғамбарликда сенга шерик қилиндим. Ернинг ярми бизга, қолган ярми Қурайшга берилди. Лекин Қурайшликлар инсофсиз қавм экан”. Сўнг, қўл остидагиларидан иккитасини хат билан жўнатди, мактубни Пайғамбар алайҳиссаломга ўқиб бердилар. У киши ҳалиги икковлондан: “Сизлар бу ҳақда нима дейсиз?” – деб сўрадилар. Улар: “Хожамиз нима деса, биз ҳам шундай деймиз”, – деб жавоб беришди. Кейин Мусайлимага жавоб хатини битдилар: “Меҳрибон ва раҳмли Аллоҳ номи билан. Аллоҳнинг элчиси Муҳаммаддан каззоб Мусайлимага. Ҳидоятга эргашганларга салом бўлсин. Билгингки, ер буткул Аллоҳникидир, Ўзи хоҳлаган бандасига беради, оқибат тақводорлар учундир!” Икки чопар номани олиб қайтиб кетишди.\nМусайлима каззобнинг бузғунчилиги кундан-кунга ошди. Расулуллоҳ (соллаллоҳу алайҳи васаллам) уни залолатдан қайтариш учун мактуб ҳозирлатдилар. Чопарлик вазифасига қиссамиз қаҳрамонини танладилар. Ҳабиб ибн Зайд ўша кезда сочининг фарқидан оёғининг учигача иймон билан тўлган бақувват йигит эди. Ҳабиб ибн Зайд Расулуллоҳ(соллаллоҳу алайҳи васаллам)нинг буйруғини бажариш учун қир-у адир оша Бану Ханифа истиқомат қиладиган Нажд тепаликларига етиб борди ва мактубни Мусайлимага тутқазди.\nНома билан танишиб чиққан Мусайлиманинг дилидаги ғазаби янада кучайди. Сап-сариқ хунук юзида ёмонлик аломати сезилди. Шотирларига айтиб, Ҳабибни кишанлатиб қўйди ва эртасига чошгоҳ пайти олиб киришни буюрди. Тайинланган вақт келганида Мусайлима тобеларини тўплади. Ўзи тўрга ўтирди, ўнг-у сўлини ҳамтовоқлари эгаллади. Сўнг оммага киришга изн берилди. Жамоат жам бўлгач, азбаройи кишанларнинг оғирлигидан секин қадам ташлаётган Ҳабибни олиб киришди. Ҳабиб ибн Зайд кўп сонли манфур тўданинг ўртасида худди энг моҳир қуролсоз уста ясаган камон ўқидек қаддини ғоз тутиб, нигоҳини тик қаратиб турарди. Мусайлима унга савол ташлади: “Муҳаммадни Аллоҳнинг расули эканига гувоҳлик берасанми?” “Албатта!” – деди Ҳабиб. “Ашҳаду анна Муҳаммадан росулуллоҳ!” “Мен Аллоҳнинг элчиси эканлигимгачи?” “Биласанми, менинг қулоғим оғирроқ, нима деяётганингни эшитмаяпман”. Масхара оҳангида берилган жавобни эшитган Мусайлима ғазабдан тўлғониб қўйди. Асаблари титраб: “Жаллод, унинг жасадидан бир бўлагини кесиб ол!” – деди. Шуни кутиб турган жаллод ўткир қиличи билан Ҳабибнинг баданидан катта бўлакни кесиб олиб, ерга ташлади. Каззоб саволини такрорлади: “Муҳаммад Аллоҳнинг элчиси эканлигига гувоҳлик берасанми?” “Ҳа! Шубҳасиз, у киши Расулуллоҳдирлар!” “Мен Аллоҳнинг элчисиманми?” “Айтдим-ку боя, мен гарангроқман. Гапларинг ҳеч қулоғимга кирмаяпти”…\nМусайлима жаллодни яна бир карра ишга солди. Ерда ётган Ҳабибнинг гўшт пораси ёнига яна бир бўлак қўшилди. Одамлар элчининг тоғлар ҳавас қилса арзигулик саботидан даҳшатга тушиб, бақрайиб қолишди. Каззоб такрор-такрор савол берар, жаллод қайта-қайта ҳабибни қиймалар, у эса ҳар сафар: “Ашҳаду анна Муҳаммадар росулуллоҳ”, – дер эди. Бир неча дақиқадан сўнг Ҳабиб иккига бўлиниб қолди. Ярми майда бўлакларга бўлиниб, ерда сочилиб ётар, иккинчи ярми қип-қизил рангга бўялган ҳолда гапириб турарди. Охири Ҳабиб дармонсизланиб қулади. Покиза лаблари орасидан чиққан сўнгги сўз илк бора Ақаба кечасида кўрган кишининг, Муҳаммад Расулуллоҳнинг исми бўлди… Ўғлининг ўлимини эшитган Ҳабибнинг онаси Насибат-ул Мозиния эди: “Мен уни мана шундай мавқеда жон бериши учун тайёрлагандим. Ажрини Аллоҳдан умид қиламан. Ўғлим Расулуллоҳ(соллаллоҳу алайҳи васаллам)га кичкиналик пайтида байъат берганди. Катта бўлганида унга вафо қилди. Агар Аллоҳ менга Мусайлима билан учрашиш имкониятни берса, шундоқ ишни қиламанки, кетидан унинг қизлари юзларини юмдалаб йиғлаб қолишади. Насиба орзу қилган кин ўзини кўп куттирмади. Мадинада Абу Бакрнинг жарчиси сохта пайғамбар Мусайлимага қарши жангга сафарбарлик эълон қилди. Сара мусулмонлардан иборат қўшин ҳозирланди. Унинг сафида Насибат-ул Мозиния ва ўғли Абдуллоҳ ибн Зайдлар ҳам бор эди. Ямома кунида душман сафини арслондек ёриб бораётган Насибани кўришди. У аҳён-аҳён: “Аллоҳнинг душмани қани? Менга Аллоҳнинг душманини кўрсатиб қўйинглар”, – деб қичқирарди. Аёл интилган нарсасига эришди. Жанг ниҳоясида ўзининг иркит қонига беланиб ётган каззобнинг жасадини кўриб, кўнгли таскин топди. Шундай қилиб, Аллоҳ Азза ва Жалла бадбахт ва золим қотилдан покиза тақводор, бандасининг ўчини олди! Саҳобаларнинг Аллоҳ ва Расулига бўлган муҳаббатини кўриб қўйинг! Батаҳқиқ, бундай инсонлар ҳаргиз унутилмайди. Биз барча саҳобаларни Аллоҳ учун яхши кўрамиз! Гарчи, улардек амал қила олмасак ҳам.\nАллоҳ таоло барчаларимизни қиёмат кунида ушбу саҳобалар билан бирга ва Пайғамбаримиз(соллаллоҳу алайҳи васаллам)нинг шафоатларидан насибадор бўлишлигимизни таъминласин. Амин!\nталабаси Абдукаримов Абдулбосит\nАввалги Шиаларнинг асли\nКейинги Тобеъинларни таниш


Нино Буржанадзе Грузия президенти вазифасини бажаришга киришди\n03 декабр 2020, Тошкент вақти: 00:41\nПрезидент сайловига номзод сифатида рўйхатга олингандан кейин Грузия қонунларига риоя қилган ҳолда амалдаги давлат раҳбари Михаил Саакашвили президент лавозимини тарк этди. Унинг вазифасини парламент спикери Нино Буржанадзе бажаришга киришди.\n“Биз сайлов кампаниясини бошлаймиз. Менинг ваколатим 40 кун муддатга парламент спикерига ўтади. Мен эса президент сайлови билан банд бўламан”,- деди Михаил Саакашвили.\nМана шу воқеалар фонида Грузия мухолифати мамлакатдаги энг йирик мустақил телеканал – “Имеди”нинг ёпиб қўйилганига қарши норозилик уюштирди. Мазкур телеканал мухолифатнинг бир қанча вақт муқаддам уюштирган муддатсиз намойиши куч билан бостирилгандан сўнг ёпиб қўйилган эди.


Ўзбекистон ва Эрон темирйўл орқали ҳамкорликни...\n29.01.2019 10:51 0 1252\n«Ўзбекистон темир йўллари» акциядорлик жамиятида Эрон Ислом Республикаси темир йўл тизими вакиллари билан учрашув ўтказилди, дея хабар бермоқда компания матбуот хизмати.\nКейинги йилларда Эрон Ислом Республикасида мамлакатимиз пахтаси ва тўқимачилик маҳсулотларига бўлган талаб ортган. Учрашувда ушбу масалага ҳам алоҳида тўхталиб ўтилди. Шунингдек, Эрондан нефт маҳсулотларини олиб келиш ва Ўзбекистонда ишлаб чиқарилган олтингугуртни етказиб бериш борасида ҳам таклифлар билдирилди.\nУнда икки давлат темир йўл соҳаси ўртасидаги ҳамкорликнинг бугунги ҳолати ва истиқболлари, манфаатли алоқаларни ривожлантириш борасида бир қатор масалалар кўриб чиқилди. Хусусан, транзит юкларни ташишда қулайликлар яратиш, бу борада янги йўналишларни кўриб чиқиш, контейнер вагонлари орқали импорт ва экспорт хизматларини кўрсатиш бўйича фикр юритилди.\nЭрон делегацияси раҳбари Ахмадий Бабакнинг айтишича, Ўзбекистон Шарқий Осиё, яъни Хитой давлати билан ташувларни амалга оширишда энг муҳим ва қисқа транзит ҳудуд ҳисобланади. Эндиликда ушбу йўналиш бўйича контейнерлар орқали ташувлар хажмини оширишни режалаштирган. Жорий йилда Хитойдан 50 минг тонна юк олиб келиш белгиланган. Бу борада Қозоғистон ва Туркманистон давлатлари билан ҳам музокаралар олиб борилди.\nУчрашув сўнггида муҳокама этилган масалалар юзасидан йиғилиш баённомаси имзоланди.\nЭрон Ўзбекистон темир йўллари


Ўзбекистон парламенти аъзоларининг сўровларига давлат амалдорлари шахсан жавоб берадилар\n24.06.20 09:25\tmsk\nОлий мажлис Қонунчилик палатаси мажлиси. Ўзбекистон президенти матбуот хизмати фотоси\nОлий Мажлис Қонунчилик палатасининг (Ўзбекистон парламентининг қуйи палатаси) депутатлари Олий Мажлис Қонунчилик палатаси депутатлари ва Сенат аъзолари томонидан мансабдор шахслар номига юборилаётган сўровларга масъулиятсиз ёки беписанд муносабати учун айрим қонун ҳужжатларига мансабдор шахсларнинг шахсий жавобгарликни кўзда тутувчи қўшимчалар киритиш бўйича қонун лойиҳасини ишлаб чиқдилар. Олий Мажлис Қонунчилик палатасининг жорий йил 23 июнь куни бўлиб ўтган мажлисида мазкур қонун лойиҳаси депутатлар томонидан биринчи ўқишда кўриб чиқилди, дея хабар берилади ушбу палатанинг сайтида.\nҲозирги кунда “Парламент назорати тўғрисида”ги қонунда мансабдор шахс номига юборилган депутат (сенатор) сўровига мансабдор шахснинг ўзи жавоб бериши лозимлиги тўғрисидаги империатив норманинг ўзи йўқ. Шунинг учун ҳам депутатлар ва Сенат аъзолари томонидан мансабдор шахслар номига юборилаётган сўровларга одатда уларнинг ўзи эмас, балки турли даражадаги бошқа ходимлар жавоб бериш ҳолатлари учраб туради.\nҚонунчилик палатаси депутатлари томонидан 2018 йилда мансабдор шахслар номига жами 207 та депутат сўрови юборилган бўлиб, улардан 120 тасига жавоб тегишли мансабдор шахс номидан эмас, бошқа шахс номидан келган. 2019 йилда эса жами 242 та депутат сўрови муайян идоранинг биринчи шахси (раҳбари) номига юборилган бўлса, уларнинг 175 тасига ўринбосарлар томонидан, 13 тасига қуйи ташкилот раҳбарлари ва 2 тасига умуман бошқа идора мансабдор шахслари томонидан жавоб хати юборилган.\nБундан ташқари, дея билдиради қонунчилик палатаси депутати Жаҳонгир Ширинов ЎзА ахборот агентлиги сайтида чоп этилган мақоласида, “маҳаллий кенгашлар депутатларининг дахлсизлик ҳуқуқини таъминлаш соҳасида ноаниқлик ва камчиликлар” мавжуд.\nАмалдаги қонунчиликка кўра, депутат тегишли сайлов округи сайловчиларининг ҳуқуқ ва қонуний манфаатларини таъминлаш билан боғлиқ масалалар бўйича мансабдор шахсга сўров юборишга ҳақлидир. Мансабдор шахслар бундай сўровларни эътиборсиз қолдириш амалиётини тўхтатиш учун қонунга сўров кимнинг номига юборилган бўлса айнан ўша мансабдор шахс томонидан ёки унинг вазифасини бажариш юклатилган шахс томонидан имзоланиши тўғрисидаги мажбурий нормани жорий қилиш кўзда тутилади.\nШунингдек, Ширинов қонун “депутатлик фаолиятини кафолатларини кучайтириш”га шароит яратаб беради, дея қайд этди.\nЎзбекистонда сўнгги пайтда шу чоққача кўп ҳолларда декоратив функцияларни бажариб, вазирликлар ва идоралар томонидан таклиф этилаётган қонунларни маъқуллаш ва қабул қилиш билан машғул бўлиб келган Олий мажлис ролини кучайтиришга уринмоқдалар. Мисол учун, 2019 йилдан бошлаб бош вазир ўринбосарлари, вазирлар ва давлат қўмиталари раислари лавозимларига номзодлар президент томонидан фақат депутатларнинг розилигини олганидан сўнг тасдиқланадиган бўлиб қолган. Қонунчиликка ўзгартиришлар президент Шавкат Мирзиёевнинг ташаббуси билан киритилган. У ҳукумат аъзолари парламент олдида етарли даражада масъулиятни ҳис этмаяптилар. деб ҳисоблаб келган эди.


Моли зотлининг рўзғори тотли | АгроОлам.Uz\nБош саҳифа Чорвачилик Моли зотлининг рўзғори тотли\nМоли зотлининг рўзғори тотли\nМамлакатимизда чорва моллари наслини яхшилаш ва маҳсулдорлигини ошириш мақсадида соҳа бўйича бой тажрибага эга давлатлардан зотдор қорамоллар келтирилмоқда. Бу борада Самарқанд вилоятида ҳам диққатга молик ишлар амалга оширилмоқда. “Чорванаслбирлашма” масъулияти чекланган жамияти маълумотларига кўра, 2006-2015 йиллар мобайнида вилоятга 7 минг 500 бошга яқин зотдор қорамол олиб келинган.\n– Биз кўпроқ Германия, Польша, Голландия, Қозоғистон, Украина, Беларусь ва Австралия чорвадорлари билан ҳамкорлик қиляпмиз, – дейди жамият раиси Шуҳрат Тошпўлатов. – Чорва молларини танлаш ва тақсимлаш чоғида эса, аввало, ўша мамлакатлар ва юртимиз иқлимини, об-ҳавосини ҳисобга оляпмиз. Масалан, вилоятимизга, асосан, “Голштин”, “Симментал”, “Қизил чўл” зотлари келтирилди. Чунки улар бизнинг табиий шароитимизга тез мослашади, маҳсулдорлиги ҳам анча юқори. Муҳими, ўн йил ичида маҳаллийлаштирилган 6 минг 266 бош қорамолдан 10 минг 383 бош бузоқ олинди. Натижада жами зотдор моллар 16 минг 500 бошдан ошди. Бултур уларнинг сони яна 1 минг 800 бошга кўпайди. Шунга кўра, ички бозорни гўшт ва сут маҳсулотлари билан янада бойитиш имконияти анча кенгайди.\nНаслли молларни кўпайтириш борасида жомбойлик чорвадорлар кўпчиликка ўрнак бўлишяпти, десак асло хато қилмаймиз. Тумандаги 86 та чорвачилик хўжалиги 2011-2016 йилларда хориждан келтирилган 640 бош наслли қорамолдан сунъий уруғлантириш йўли билан 450 бошдан ортиқ бузоқ олди. Бу сафарги қишловни беталафот ўтказиш учун эса 7051 тонна дағал хашак жамғарилиб, моллар 9 турдаги хавфли касалликка қарши эмланди. Ўша кезлар “Pure Milki Products” масъулияти чекланган жамияти томонидан Германиядан “Голштин” зотли 1500 бошга яқин қорамол келтирди.\nБиз мутахассислардан наслли ва жайдари қорамоллар ўртасидаги фарқ нималарда кўзга ташланишини сўрадик.\n– Айтайлик, бир бош жайдари сигирнинг бозор нархи 3-4,5 миллион сўм, хориждан келтирилган насллисиники эса 9-10 миллион сўм, – дея тушунтирди туман қишлоқ ва сув хўжалиги мутахассиси Равшан Рустамов. – Жайдари сигир бир йилда 1,5-2 тоннагача сут беради. Бузоғи эндигина туғилган пайтда 15-20 килограмм, бир ёшга тўлганда 100-120 килограмм тош босади. 2 тонна сут бозор нархида 4 миллион сўмга сотилади. Унга гўшт пулини ҳам қўшсак, йиллик даромад 8 миллион сўм атрофида бўлади. Наслли молдан эса бир йилда камида 5 тонна сут олинади. Бу 10 миллион сўмлик даромад деганидир. Соддароқ қилиб айтсак, уни сотиб олиш учун сарфланган маблағ қисқа фурсатда, яна денг, биргина сут ҳисобига қопланади. Қолаверса, ундан туғилган бузоқнинг вазни 55 килограммгача бўлиб, 10-12 ойда 200-250 килограммга етади. Бўрдоқига боқилган наслли мол вазни эса 800-900 килограммдан ошади. Кўриб турганингиздек, наслли мол жайдарисига нисбатан анча маҳсулдор.\n– Бизнинг хўжалигимиз наслчиликка ихтисослашган, – дейди “Абдураҳмон Мардон чорваси” фермер хўжалиги иш юритувчиси Қаҳрамон Мардонов. – Бурноғи йил ўрталарида Австрия ҳамда Германиядан “Симментал” ва “Голштин” наслли 206 бош қорамол келтиргандик. Натижаси тез сезилди. Бултур 120 бош сигирдан 58 бош бузоқ, 1 тонна гўшт, 158 тонна сут олдик. Албатта, соҳа фаолияти, асосан, чорвачилик озуқа базаси мустаҳкамлигига боғлиқ. Бизнинг эса 63 гектар еримиз бор. Ўтган йили ундан самарали фойдаланиб, қишловни кўнгилдагидек ўтказиш учун 200 тона дағал хашак ва 800 тонна ширали озуқа жамғардик. Ҳозир биринчи марта болалаган сигирлардан кунига ўртача 20-25 литрдан, иккинчи марта туққанларидан 40 литргача сут соғиб оляпмиз. Яна бир муҳим жиҳати, молларни озиқлантириш, соғиш ва бошқа юмушларни компъютер ёрдамида бажаряпмиз.\nФазлиддин Тўрақулов раҳбарлик қилаётган “Т.Камолжог” фермер хўжалигида 42 бош наслли ва жайдари қорамол, 30 бош қўй ва бир нечта от боқилмоқда. 2013 йили Польшадан олинган 4 бош ёш ғунажин кўпайиб, 8 бош сигирга ва 4 бош бўрдоқига айланди. Жамоа аҳли ўз иш фаолиятлари жараёнида “Сигирнинг сути тилида” деган нақл бежиз айтилмаганига яна бир бор ишонч ҳосил қилишди. Агар сигирга 17 хил компонентдаги озуқа вақтида бериб турилса, маҳсулдорлиги пасаймайди, бундан ташқари, сони ортади. Ана шу боис, фермер чорва наслини янгилашга янада жиддийроқ эътибор қарата бошлади. Чунончи, яқинда Тошкент вилоятида бўлиб, оҳангаронлик фермерлар Австриядан олиб келган наслли эчкиларни кўрди. Пировардида келгусида Россиянинг Уфа шаҳридан 200 бош зотдор эчки олиб келиш, ўз хўжалигида чорвачиликнинг бу тармоғини ҳам йўлга қўйиб, истеъмолчиларга шифобахш сут етказиб беришга аҳд қилди.


Эрдўғаннинг Британия сафари - | Hizb-Uzbekiston.info\nHome›САВОЛ-ЖАВОБЛАР›Эрдўғаннинг Британия сафари\nЭрдўғаннинг Британия сафари\nСавол: Эрдўған 2018 йил 13 майда уч кунлик сафар билан Лондонга келди. Сафари давомида қиролича Елизавет ва бош вазира Тереза Мэй билан учрашди. Эрдўғаннинг сафари 24 июнда Туркияда ўтказиладиган президентлик ва парламент сайловларидан бир неча ҳафта олдин бўлиб ўтди… Маълумки, муваффақиятсизлик билан якун топган давлат тўнтаришга уриниш ҳодисасидан кейин Эрдўғаннинг Британия билан муносабати анча кескинлашиб қолган эди. Шундай экан, Эрдўған нега Британияга сафар қилди ва унинг кўзлаган мақсади нима? У ўз мақсадига эришдими?\nЖавоб: Сафардан кўзланган мақсадни баён қилиш учун қуйидаги ишларни кўриб чиқамиз:\n1 –Маълумки, юрт фавқулодда ҳолатни бошдан кечираётган бир пайтда, Эрдўған президентлик бошқаруви орқали ўз ҳокимиятини мустаҳкамлашга ҳаракат қилмоқда. Зеро, президентлик бошқарувида ҳокимият президентнинг қўлида бўлади. Туркияда жорий қилинган фавқулодда ҳолат 160 минг кишининг қамоққа олинишига ва тахминан шунча ҳукумат хизматчисининг ишдан бўшатилишига сабаб бўлди. Кўп ҳолларда қамоққа олиш ва ишдан бўшатиш ишлари шафқатсизларча амалга оширилди. Шунингдек, ҳукуматга қарши амалга оширилиб, муваффақиятсизлик билан якун топган 2016 йилдаги давлат тўнтаришга уриниш ҳодисасидан бери минглаган мухолафатчиларга нисбатан, жумладан, мулозимлар, адвокатлар, полиция зобитлари ва академикларга нисбатан «тозалаш» амалиёти олиб борилди. Уларнинг кўпчилиги Британияга садоқатли эди. Шундай бўлса-да, Эрдўған якшанба куни Истанбулдан Лондонга кетишидан олдин (Бирлашган Қиролликни «стратегик ҳамкор ва иттифоқчи», дея атади. У Мэй билан иккитомонлама масалалар, регионал ва халқаро масалаларни муҳокама қилишини таъкидлади. Эрдўған – Туркия билан Британия оролдаги тинчлик кафили, деган эътиборда – Кипрдаги сўнгги воқеалар ҳам муҳокама қилинишини айтиб ўтди. Демак, учлик масаласи (яъни Кипрдаги Туркия, Греция ва Британия масаласи) муҳокама қилинадиган бўлди. Бундан ташқари, Эрдўған Ўрта Шарқдаги «муштарак иш режаси» ҳам муҳокама қилинишини билдирди… У ўзининг сафари Туркия ва Британия ўртасидаги савдо айланмасини оширишга қаратилишини урғулар экан, «Биз Британия билан бўлган иқтисодий алоқаларимизни у Европа Иттифоқидан чиққанидан кейин ҳам узмасдан давом эттирамиз» деди. http://www.elfagr.com, 2018 йил 13 май).\n2 –Эрдўғаннинг баёнотларидан, унинг Мэй билан регионал ва халқаро масалалар, шунингдек, Кипрдаги сўнгги воқеалар, Ўрта Шарқдаги иш режаси ҳамда Туркия ва Британия ўртасидаги савдо айланмаси оширилишини муҳокама қилгани тушунилади. Ўрта Шарқдаги иш режасига келсак, Эрдўған – Мэй у билан бундай халқаро масалаларни муҳокама қиладиган шахс эмас. Энди, Эрдўған Истанбул аэропортида ўтказган матбуот конференциясида айтганидек, иккитомонлама сўзлашувларнинг иқтисодий масалаларни муҳокама қилишга ҳамда икки давлат ўртасидаги савдо айланмасини оширишга қаратилиши ҳақида айтадиган бўлсак, бу нотўғридир. Чунки, давлатлар ўртасидаги савдо айланмасини оширишга қаратилган иқтисодий ва савдо ишлари уларнинг ўртасидаги сиёсий барқарорликка боғлиқдир. Бу иккала давлат ўртасида эса, – айниқса, муваффақиятсизлик билан якун топган давлат тўнтаришга уриниш ҳодисасидан кейин – сиёсий барқарорлик мавжуд эмас. Сафар давомида бирор эътиборга молик иқтисодий лойиҳа имзолангани тўғрисида маълум қилинмагани ҳам буни тасдиқлаб турибди. Кипр мавзуси эса, муҳокама қилиниши мумкин. Чунки бу икки тараф оролдаги тинчлик ва хавфсизликка кафилдир. Лекин бу мавзу ҳам оролда кескинлик мавжуд бўлган пайтдагина муҳокама қилинади. Ҳозир эса, у ерда кескинлик ҳолати кузатилмаяпти. Булардан шу нарса тушуниладики, Эрдўғаннинг Британия сафаридан кўзланган мақсадлар ҳақидаги гаплари бирор ҳужжатга асосланмаган. Аксинча, у асл сабабдан чалғитиш учун шу гапларни гапирди.\n– Бироқ, муваффақиятсизлик билан якун топган давлат тўнтаришга уринишдан кейинги ҳодисалар воқеини ўрганиш натижасида ҳамда ушбу ҳодисаларни Британия сафарининг сайловлардан олдин уюштирилиши билан боғлаш орқали айни сафарнинг ҳақиқий сабабини билиб олиш мумкин. Ана шунда, Эрдўғаннинг Британияга сафар қилишидан кўзланган ҳақиқий мақсад қуйидагича ойдинлашади:\n– Ҳодисалар воқеига келсак… Маълумки, муваффақиятсизлик билан якун топган давлат тўнтаришга уриниш ҳодисаси ортида Британиянинг Туркиядаги малайлари турган. Шундан сўнг Эрдўған Британиянинг малайларига, хусусан армиядаги малайларига нисбатан жуда шафқатсиз чораларни кўрди. Бунинг натижасида Британияда Эрдўғанга нисбатан қаттиқ ғазаб пайдо бўлди…\n– Энди сафарнинг сайловлардан олдин бўлганига ва сайловлар билан сафар ўртасида боғлиқлик мавжудлигига тўхталиб ўтамиз. Маълумки, Туркия мухолафат партиялари, асосан, Жумҳурият Халқ партияси Британияга содиқ. Шу боис Британия уларни – парламентда кўпчилик ўринни эгаллашлари учун – илгари кузатилмаган тарзда бир коалиция тузишга ундади. У бундай ҳолатларда одатдаги тактикани қўллади. Яъни, партиялар парламент сайловларида ўзаро шериклик асосида қатнашадиган бўлди. Шу орқали президентлик сайловини – ҳеч бўлмаганда – иккинчи турга қолдирмоқчи бўляпти. Бу билан – мана, Эрдўған аксар жамоатчилик қўллаб-қувватловини йўқотиб, иккинчи турга қолишга мажбур бўлди, деган нарсани кўрсатишни ҳамда Эрдўған кейинги турда муваффақият қозонган тақдирда ҳам, унинг обрўйига путур етказишни хоҳлаяпти… Ўз навбатида, Эрдўғанни ташвишлантирадиган нарса ҳам мана шу.\n– Мана шундан келиб чиқиб айтиш мумкинки, Эрдўған 24 июнга белгиланган президентлик сайловидан олдин Британияни рози қилиш учун ушбу сафарни амалга оширди. Кўпроқ тахмин шундай. Шунинг учун Эрдўған баъзи ён беришлар тақдим этиш орқали инглизларнинг кўнглини олишга уринди. Унинг бу ён беришларига Британия малайларини қамоқдан чиқаришини ҳамда – баёнотида айтганидек – уни ўзининг стратегик ҳамкори, дея атаб, ҳаққига мақтовлар ёғдиришини мисол қилиш мумкин. Шунингдек, агар Британия малайлари сайлов кампанияси давомида ўз қаршиликларини юмшатишса, бунинг муқобилида Эрдўған ҳам уларга қарши кенг кўламда олиб бораётган тозалаш амалиётини тўхтатишини айтиб, Британияни алдамоқчи бўлди… Демак, кучлироқ тахминга кўра, Эрдўғаннинг Британия сафари ортидаги ҳақиқий сабаб мана шу.\n3 –Аммо Эрдўған ўз мақсадига эришишга муваффақ бўлдими? Афтидан, у муваффақиятсизликка учраган кўринади. Бунинг белгилари қуйидагилардан иборат:\n– Учрашув ортидан Мэй Даунинг-Стритдаги ўз қароргоҳида Эрдўған билан ёнма-ён туриб, «Демократик йўл билан сайланган ҳукуматни қулатишга уринган кишиларни маҳкамага тортиш тўғри иш», деди. Аммо кейин «Бироқ Туркия демократияни ҳимоя қилаётган экан, энг муҳими – у ўзи ҳимоя қилишга уринаётган қадриятлардан кўз юммаслиги лозим», дея қўшиб қўйди. (alarab.co.uk 2018 йил 16 май). Яъни, Мэй ўз меҳмони Эрдўғанни журналистлар олдида танқид қилди.\n– Сўз эркинлигини ҳимоя қилувчи ташкилотлар Эрдўғанга қарши намойиш уюштирди. (Даунинг-Стритдаги ҳукумат қароргоҳи олдидаги намойишда «Pen», «Index on Censorship» ва «Чегарабилмас мухбирлар» каби сўз эркинлигини ҳимоя қилувчи ташкилотлар аъзолари қатнашишди. «Наҳотки Қалам» газетаси, 2018 йил 15 май). (Курдларни қўллаб-қувватловчи фаоллар Эрдўғаннинг тасвири туширилган ва «террорчи» сўзи ёзилган плакатларни кўтариб чиқишди. (Айнул Ихборийя, 2018 йил 15 май).\nЯман жанубидаги ҳодисалар Англия ва Америка ўртасидаги низонинг давомидир


Мен иккитиллиликни қандай тушунаман? - Daryo\n23:43, 18.10.2021 15525\nТил ҳақидаги мулоҳазаларимга сарлавҳани бежиз юқоридагича қўймадим. Рости гап, иккитиллилик ҳақида ҳаммамиз — ёзувчилар ҳам, давлат арбоблари ҳам, тарбиячилар, мухбирлар ва шунчаки оддий фуқаролар ҳам кўп гапирамиз, аммо ҳеч ким бу борада аниқ тасаввурга эга эмас. Амалдаги иккитиллилик нима ўзи? Ҳали бирор-бир тилшунос олимимиз бу муаммога астойдил қўл урганича йўқ. Бу мавзуда биронта жўяли илмий иш ҳам йўқ, борлари ҳам «Иккитиллилик — халқлар дўстлиги йўлидир!» қабилидаги шиорбоп, ташвиқотбоп ишлар. Тўғри, булар ҳам керакдир. Аммо ишонтирарли илмий тадқиқотлар ҳам зарур-да. Жазоир, Марокаш, Ҳиндистон, Финляндия каби «иккитилли» мамлакатларда назариётдан аллақачон амалиётга ўтганлар. Тасодиф эмас, бизнинг тилчиларимиз адабий иккитиллилик ҳақида мулоҳаза юритаётиб, хорижий адабиётлар тажрибасига мурожаат қиладилар, ўзимизнинг хусусий миллий муаммоларимизга панжа орасидан қарайдилар. Эҳтимол, шунинг учун бирорта амалиётчи ёзувчимиз ҳам иккитиллилик жумбоқларини ечишга уринмади, ҳатто Чингиз Айтматов каби нуфузли киши ҳам СССР Ёзувчилар союзи правлениесининг пленумида иккитиллиликни қўллаб-қувватлади-ю, унинг ўзи нима эканини тузукроқ тушунтира олмади, калавани баттар чувалаштириб юборди.\nЎтган йилнинг декабрь ойида республика телевидениеси орқали чиқиш қилганда, мен шу муаммони англаб кўришга ҳаракат қилдим, муаммо ростдан ҳам мураккаб ва кўпқиррали бўлгани учун унинг бир қирраси — кундалик турмушдаги томонини олдим. Бу, айтайлик, фикр юритишга ҳам қулай томони. Бу — иш юритишнинг икки тилда — ўзбекча ва русча олиб борилиши зарурлиги, мажлис ва йиғинларда изчил таржима қилиб туриш, шаҳар, кўча ва майдонлар, қишлоқлар ва ҳоказолар номланишини тартибга солиш эҳтиёжидир. Бусиз ҳеч қайси кўпмиллатли жамият мўътадил кун кечира олмайди.\nТил муаммоси — бу миллатнинг маънавий соғлиғи масаласидир. Бизда бир талай турли-туман қонунлар мавжуд, ҳатто маҳкамачиликнинг ҳимоясига хизмат қиладиган паспорт ва прописка ҳақидаги қонун кабилари ҳам бор, аммо энг зарури — тил ҳақидаги қонун йўқ. Мулоҳаза юрита бориб, мен республиканинг давлат тили қилиб ўзбек ва рус тилини қонунлаштиришни таклиф қилдим, шу жумладан, Ўзбекистондаги бошқа ҳаракатдаги тилларнинг ҳам тенг ҳуқуқли қўлланишига шароит яратишни назарда тутдим. Гўёки мураккаб муаммони шу билан ечгандай, маънавий ҳаётимиз ва идоравий фаолиятнинг эркин ривожига асос топгандай эдим.\nАммо юқоридаги фикрим шошиб чиқарилганини англадим. Ахир, бу билан биз республикамиздаги тилга боғлиқ аҳволни баттар чувалаштириб қўймаймизми? У ҳолда қорақалпоқлар нима қилади? Автоном республиканинг давлат тили сифатида қорақалпоқ ва рус тилини эълон қилиш керакдир? Ўзбек тили-чи? Эҳтимол, Қорақалпоғистон АССР Ўзбекистон ССР таркибига киргани учун қорақалпоқча ва ўзбекчани давлат тили этармиз? Рус тили-чи? Ёхуд автоном республикада уч асосий тилни — қорақалпоқ, ўзбек ва рус тилларини давлат тили деб танишимиз лозимдир? Бу миллатлараро муносабатларни, маданият ва маҳкамачилик фаолиятини янада мураккаблаштириб юбормайдими?\nРус тили эса қонуний тарзда нафақат миллатлараро алоқа воситаси сифатида — бу бизнинг кўпмиллатли давлатимизда ўз-ўзидан аён — балки ўзбек тили билан бирга иш юритиш тили, деб белгиланиши керак. Бу нафақат рус тилли аҳоли, балки республикада яшаётган бошқа халқлар учун ҳам лозим. Тил ҳақида қонунда, табиийки, Ўзбекистондаги ҳамма халқлар тилларининг эркин ривожи ва қўлланиши ҳуқуқи ҳам айтилган бўлиши зарур.\nМенинг миллий — рус иккитиллилиги каби мураккаб муаммонинг баъзи йўналишлари ҳақидаги мулоҳазаларим шундай. Балки, бу фикрлар баҳсталабдир.\n22:56, 15.11.2021 110900\n20:20, 27.11.2021 99560\n07:05, 01.12.2021 95455\n17:48 Бугун 78\nЭнергетика вазирлиги Тошкентда сув таъминотидаги узилиш электр энергияси билан боғлиқлигини рад этди\n17:36 Бугун 665\nЎзбекистонда ҳайдовчилар томонидан содир этиладиган йўлдаги безорилик ҳолатлари учун маъмурий жавобгарлик жорий этилади\n17:21 Бугун 1059\nNetflix «Қоғоз бино» сериалининг корейсча ремейкига буюртма берди. Унда «Калмар ўйини» юлдузи суратга тушади\n17:06 Бугун 4754\nЎзбекистонда долларнинг расмий курси уч кунлик пастлашдан сўнг кўтарилди\n18:20, 01.12.2021 112890\n16:52, 02.12.2021 91490\n22:47, 01.12.2021 54236\n16:37, 02.12.2021 53792


15:50 / 25.02.2020 1740 pdf Ўқиш режими + -\nЗамон ўтиши билан яна янги муаммолар пайдо бўла бошлади. Араб тилини яхши билмайдиган мусулмонлар кўпайиши билан Қуръони Каримни ўқишда муаммо ҳам кўпайди. Кишиларнинг Қуръони Каримни хато ўқишлари ва ихтилофга тушишлари хавфи кучайди.\nУсмоний мусҳафлар шакл (эъроб аломатлари: фатҳа, касра, замма, сукун) ва нуқталардан холи ҳолда ёзилган бўлиб, бу тарзда ёзилиши бир неча қироат ва кўринишларни кўтара оладиган бўлиши учун бўлганини аввал ҳам айтиб ўтган эдик. Одамлар ўз табиий кўникмалари ва илмлари билан уларни тўғри ўқиш имконига эга эдилар. Қироат қилишда уларнинг шакл, ҳаракатлар, эъроб ва нуқталарга эҳтиёжлари йўқ эди. Абу Аҳмад Аскарий айтганидек, кишилар Қуръони Каримни Усмон мусҳафида қирқ йилдан кўпроқ муддат, ҳатто Абдулмаликнинг халифалиги давригача ҳеч қандай аломат ва белгиларсиз ўқиб юрдилар. Ундан кейин адашишлар кўпайди. Бу ҳолат айниқса Ироқда кенг ёйилди.\nАдашиш асосан баъзи Қуръон калималарининг қироатида ва ҳарфларнинг талаффузида содир бўлар эди. Араб бўлмаган кишилар орасида Исломнинг ёйилиши, мусулмон ажамларнинг кўпайиши араблар луғатига ўз таъсирини кўрсатди.\nЯна Қуръони Каримнинг муҳофазаси учун ҳаракат қилиш зарур бўлиб қолди. Кераклича олиб борилган маслаҳатлардан сўнг кишилар Қуръони Каримни хато ўқимасликлари ва Қуръони Карим қироати ҳақида турли ихтилофларга тушмасликлари учун мусҳафларга фатҳа, касра, замма аломатларини қўйиш керак, деган фикрга келинди.\nҲижрий 65 санада, Абдулмалик ибн Марвоннинг халифалиги даврида баъзи мутасаддилар қуръоний матнларга шакл ва нуқталар қўйилмаса, уларнинг ўзгариб кетиш хавфи борлигини айтишди. Сўнгра тўғри қироат қилишга ёрдам берадиган муайян шакллар ишлаб чиқиш кераклиги ҳақида фикр қилинди.\nШу ўринда барча Убайдуллоҳ ибн Зиёд ва Ҳажжож ибн Юсуф ас-Сақафийни зикр қилади.\nИбн Зиёд асли форсий бир кишига ёзувда тушириб қолдирилган икки алифлик калималарга ўша алифни қўйиб чиқишни буюрди. Шунда «قلت» ўрнига «قالت» деб, «كنت» ўрнига «كانت» деб ёзилди. Бу иш Убайдуллоҳ ибн Зиёдга нисбат берилди.\nҲажжож эса қуръоний ёзувнинг ўн битта ўрнига ўқишни осонлаштирадиган белги киритган, дейилади. Шундан сўнг қироат қилиш ойдинроқ ва фаҳмлаш енгилроқ бўлди.\nУсмон ибн Аффон розияллоҳу анҳу шу каби имловий безакларга ишора қилиб: «Мусҳафда араблар тез кунларда ислоҳ қиладиган лаҳнларни кўряпман», деган эди.\nДемак, бу ўриндаги лаҳн ва белгиларнинг барчаси юқорида зикр этилган шаклда бўлиб, асрлар ва даврлар ўтиши билан шаклланиб турадиган расми хатга тегишли ишлардан эди.\nЛекин қуръоний матннинг ўзида бирор нарса ўзгармаган. Балки асл ҳарфларга ёрдамчи ҳарф ва белгилар орттирилган, холос. Қолаверса, қуръоний матн одамлар қалбларида жамланган бўлиб, уни баъзилар баъзилардан оғизма-оғиз талаққий қилиш орқали ва яқиний мутавотир йўл билан олишар эди.\nАммо баъзи ўзини билмаган ва Қуръони Каримга душманлик қилишни касб қилиб олганлар ушбу ишора ва белги қўйишларни Қуръонга ўзгартириш киритиш деб «илмий» даъво қиладилар. Матн ўз ҳолида қолиб, унинг атрофига белги қўйиб, ўқишни осонлаштиришни «ўзгартириш» дейиш илмнинг қайси кўчасига кириши мумкин?!\nҚуръоний расми хатнинг сайқалланиши бир дафъанинг ўзида охирига етмаган. Балки ушбу сайқаллаш ишида бир неча авлодлар иштирок этган. Ҳижрий учинчи асрнинг охирларига келиб, мусҳафни безаш ишлари чўққисига чиққан.\nБунда ҳам асл ҳарфларга заррача ўзгартириш киритмаслик шартлари ишлаб чиқилди. Тарихда бу иш «Қуръони Каримни нуқталаш» номи билан ўрин топди.\nУламолар қадимдан Қуръонга биринчи нуқталарни қўйган шахс хусусида ихтилоф қиладилар. Ушбу мавзуда уч кишининг исми такрорланади.\n1. Абул Асвад Дуалий;\n2. Яҳё ибн Яъмур;\n3. Наср ибн Осим Лайсий.\n13:30 / 25.02.2020 1823\n«Ҳадис ва Ҳаёт» тўпламининг 3-жузи қорақалпоқ тилида нашрдан чиқди\n10:04 / 25.02.2020 569\n2864 22:44 / 05.04.2018\n2633 22:51 / 01.05.2018\n5356 10:03 / 02.11.2018\n988 13:15 / 13.10.2020


3 декабрь Ўзбекистоннинг жанубида 22 даражагача илиқ бўлади\nТошкент шаҳри. Республика Гидрометеорология марказининг хабар беришича, 3 декабрь куни пойтахтда ҳаво ўзгариб туради, вақти-вақти билан ёмғир ёғади. Шамол тезлиги секундига 12-17 метргача кучайиши мумкин. Кечаси 5-7, кундузи 18-20 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, айрим жойларда ёмғир ёғади. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 0-5 даража совуқ, кундузи 10-15 даража илиқ бўлади.\nБухоро ва Навоий вилоятлари. Ҳаво ўзгариб туради, айрим жойларда ёмғир ёғади. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 3-8, кундузи 15-20 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, айрим жойларда ёмғир ёғади. Шамол тезлиги баъзи жойларда секундига 15-20 метргача кучайиши мумкин. Кечаси 4-9, кундузи 15-20 даража илиқ бўлади.\nҚашқадарё ва Сурхондарё вилоятлари. Ҳаво ўзгариб туради, айрим жойларда ёмғир ёғади. Шамол тезлиги баъзи жойларда секундига 15-20 метргача кучайиши мумкин. Кечаси 4-9, кундузи 17-22 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик бўлмайди. Айрим жойларда туман тушиши мумкин. Кечаси 0-5, кундузи 8-13 даража илиқ бўлади.\nРеспубликамизнинг тоғли ҳудудлари. Ҳаво ўзгариб туради, айрим жойларда ёғингарчилик бўлади. Қор кўчиши хавфи бор. Шамол тезлиги баъзи жойларда секундига 15-20 метргача кучайиши мумкин. Кечаси 0-5, кундузи 10-15 даража илиқ бўлади.\nоб-ҳаво Ўзбекистон иссиқ илиқ


Пишур тўпурарлик борасида Трифуновичдан ўтиб кетди / CHAMPIONAT.asia\nПишур тўпурарлик борасида Трифуновичдан ўтиб кетди\nТошкентнинг “Бунёдкор” футбол клуби сафида ҳар мавсум голеодор ҳужумчилар тўп тепишган.\nЖорий мавсумда “қалдирғочлар”нинг украиналик ҳужумчиси Олександр Пишур ўзининг тўпурарлик қобилиятини намойиш қилиб, бу борада чемпионат етакчиларидан бири бўлиб турибди. У “Бунёдкор” сафида Осиё Чемпионлар лигаси, Ўзбекистон чемпионати ва кубоги учрашувларини қўшиб ҳисоблаганда жами 33та учрашувда иштирок этиб, рақиблари дарвозасига 24та гол уришни уддалади. Фоиз кўрсаткичи бўйича ҳисоблаганда у майдонга тушган ўйинларининг 73%ини голсиз ўтказмаган.\nОлександр Пишурнинг “Бунёдкор” сафидаги умумий голлари сони 24тага етганини айтиб ўтдик. Бу кўрсаткич билан у икки мавсум олдин “қалдирғочлар” шарафини ҳимоя қилган Милош Трифуновични ортда қолдирди. Ўшанда сербиялик ҳужумчи 36та ўйинда 22та гол уришни уддалаган эди.\nФоизлар кўрсаткичи борасида Стевица Ристичга етадигани йўқ. У ўзи иштирок этган 75% учрашувларда рақиб дарвозабонларини ҳафа қилган. Яъни, македониялик ҳужумчи 24 учрашувда 18та гол уришга муваффақ бўлган.\n“Бунёдкор” жамоасининг умумий тўпурарлари рўйҳатини Анваржон Солиев 65та голи билан бошқариб бормоқда. У шунча голни 158та ўйинда киритган.


Қозоғистонда муътадил Исломни ривожлантириш ғояси ишлаб чиқилмоқда - BBC News O'zbek\nҚозоғистонда муътадил Исломни ривожлантириш ғояси ишлаб чиқилмоқда\nБир миллат – бир дин. Қозоғистонда мана шу шиор остида мўътадил Исломни ривожлантириш ғояси ишлаб чиқилмоқда.\nЯқинда тузилган Диний ишлар бўйича агентлик мамлакатдаги диний бирлашмаларни янги қонунлар билан ислоҳ қилишни ўз олдига мақсад қилган.\nҚозоғистонда Ислом динини бир тартибга солиш ҳаракатлари мамлакатнинг йирик шаҳарларида содир этилган портлашлардан сўнг куннинг долзарб мавзусига айланган.\nДиний ишлар бўйича агентлик Қозоғистонда Ислом динини мўътадиллаштириш бўйича ҳам қонунчиликда ва ҳам тузилмаларда улкан ислоҳoтлар қилишни ўз олдига мақсад қилган.\n“Мақсадимиз Қозоғистонда диний аҳволни мураккаблашишига йўл қўймаслик. Дунёда содир бўлаётган айрим нарсаларга бўлган қарашни радикаллашиб кетишининг олдини олиш”, - дейди диний ишлар бўйича агентлик раҳбари Қайрат Лама Шариф.\nЛама Шариф жанобларига кўра, Қозоғистоннинг 70 фоиз аҳолиси Исломнинг сунъий ақидасига амал қилувчиларни ташкил қилади.\nИслом ушбу мамлакатга 20-асрда эмас, азалдан кириб келган ва ўзининг маълум анъанасига эга.\nҚозоғистонда бундан бир ой олдин Диний ишлар бўйича агентлик ташкил қилиниб, унга республиканинг Саудия Арабистонидаги элчиси Қайрат Лама Шариф тайинланганди.\nЛама Шариф жаноблари агентлик асосий эътиборни диний эстремизмнинг олдини олишга қаратишини маълум қилган.\nҲукуматнинг қўққисдан диний жабҳада ўзгаришларга қўл уришини кузатувчилар мамлакатдаги сўнги вақтларда содир бўлган турли қўпорувчилик портлашларига боғлашмоқда.\nМутахассисларга кўра, диний ишлар бўйича агентлик режадан ташқари ҳолатда пайдо бўлган. Сўнгги вақтлардаги Остона ва Ақтўбеда содир бўлган худкўшлик портлашлари давлатни мана шундай марказлашган агентлик тузишга мажбур қилган.\nҚозоғистон Мусулмонлар иттифоқи раҳбари Мурат Телибековнинг айтишича, давлат ҳуқуқ-тартибот органлари жамиятда пайдо бўлаётган экстремистик қарашга эга шахслар билан кураша олмаяпти. Шунинг учун ақл ва қалбни эгаллашга ҳаракатлар бошланган.\n“Давлат бошқа услубларга урғу бермоқчи бўлаяпти, куч ишлатар услубдан ташқари ғояни ишга солиб, диний жамоатчиликнинг ривожланиши ва бошқаришга ҳаракат қилиб кўрмоқчи”, - дейди Мурат Телибеков.\nҚозоғистонда сўнгги вақтларда Ислом жадаллик билан қайта тикланишни бошидан кечираётгани айтилади.\nАйниқса, шаҳар жойларида ушбу тенденция тез содир бўлаётгани эътироф этилади.\n“Йирик шаҳарлар диндорлик кучайишининг маркази бўлиб бораётганини эътироф этиш керак. Ва бу - ушбу тенденциянинг ўта жиддийлигини англатади, ахир шаҳарлар бу қишлоқ эмас, улар замонавий жамиятнинг ривожланишини белгилаб беради”, - дейди Қозоғистон президенти қошидаги стратегик тадқиқотлар институти бош илмий ходими Тимур Козиров.\nҲукумат ўз ҳаракатларида Ислом оламининг марказида фаол давлат бўлишга интилаётганини кўриш мумкин.\n2011 йили Қозоғистон Ислом конференцияси ташкилотига раислик қилмоқда.\nОстонада динлараро тоқатлиликка чақурувчи конференциялар шахсан президент Назарбоев ташаббуси остида ўтказилиб турилади.\nБундан ташқари, Қозоғистон Марказий Осиёнинг ҳалол саноат бўйича марказига айланишни ўз олдига мақсад қилиб қўйган.


ТОЗАЛОВЧИ ҲАМ ДАВОЛОВЧИ ВОСИТА 2018, 6-сон\nСиз шу ердасиз: Бош сахифа “БИР САФДА” маслаҳатхонаси ТОЗАЛОВЧИ ҲАМ ДАВОЛОВЧИ ВОСИТА 2018, 6-сон\nЯратилган куни 16.01.2019 10:49 | | | Кўрилган: 635\nТиш пастаси фақат ўз вазифасини бажарибгина қолмай, балки ошхона анжомларидаги нохуш ҳидларни бартараф этишга ҳам хизмат қилади. Бунинг учун рўзғор буюмига керакли миқдорда паста суртиб, бир дақиқадан сўнг уни совуқ сувда ювиб ташлаш лозим. Пиёз, саримсоқ ва балиқ тозалаган пайтда қўлга ўрнашиб қолган ёқимсиз ҳидни кетказишда ҳам мазкур восита ёрдамга келади. Бундан ташқари, идиш-товоқларни ёғ ва қурумдан фориғ этиш учун уларга паста суртиб, 5-10 дақиқа ўтгач губка билан илиқ сувда ювиб ташлаш тавсия этилади. Қошиқ, санчқи, пичоқ каби ошхона анжомлари ялтираб туриши учун ушбу буюмларни гоҳ-гоҳида айни восита билан тозалаб туриш мақсадга мувофиқ.\nОқ крассовкаларни доғлардан тозалаш ва тирналган жойларини беркитишда ҳам тиш пастасидан самарали фойдаланилади. Қолаверса, у қаҳва, мева ва ёғ доғларини бир зумда йўқотади. Бу ўринда даставвал оз миқдордаги паста сув билан аралаштирилиб, губка ёки тоза мато ёрдамида кўпиртирилади. Ҳосил бўлган кўпик кийимдаги доғ устига суртилгач, бир неча дақиқадан сўнг тозалаб ташланади.\nТирноқларни оқартириш ва янада мустаҳкам қилиш учун 7 – 10 кун давомида ҳар куни кечқурун уларга тиш пастаси суртиш маслаҳат берилади. Бундай ниқоб 2-3 дақиқа ушланиб, кейин илиқ сувда яхшилаб ювиб ташланади. Қурилишда ишловчилар учун тиш пастаси энг яхши тозаловчи восита ҳисобланади. Оз миқдордаги пастани чўткага суртиб, қўл ва тирноқлардаги тупроқ қолдиқларини сувда ишқалаш кутилган натижани беради. Тиш пастасини оёқ бармоқларидаги қадоқ устига юпқа қилиб суртиш билан ҳам ундаги оғриқдан халос бўлиш мумкин. Шунингдек, енгил куйишдан кейинги жароҳатларни даволашда тиш пастаси дастлабки ёрдамчи восита саналади. У чивин чаққандаги қичишишни бартараф этувчи, ҳатто майда ҳуснбузар ва герпесга барҳам берувчи самарали восита ҳамдир.


«Солиқ ва божхона хабарлари» газетасининг 2015 йил 3 февраль 5-сони - Gazeta.Norma.uz\n«Солиқ ва божхона хабарлари», №5, 2015й. 3 февраль\nПрокуратура органларида ўрнатилган «1007» рақамли «ишонч телефони» нафақат тадбиркорларнинг ҳуқуқ ва манфаатларини ҳимоя қилишга, балки давлат ва хўжалик бошқаруви органлари масъул ва мансабдор шахсларининг масъулиятини оширишга қаратилганлиги билан ҳам эътиборлидир.\nТошкент шаҳар статистика бошқармаси кичик бизнес субъектларига мансуб микрофирма ва кичик корхоналарни 2014 йил учун 1-КВ (йиллик) давлат статистик ҳисоботи ва тегишли иловаларини қонунда белгиланган муддатларда тақдим этишлари зарурлигини эслатади.\nТошкент шаҳар статистика бошқармаси нодавлат ва нотижорат ташкилотларини 2014 йил давлат статистик ҳисоботларини қонунда белгиланган муддатларда тақдим этишлари зарурлигини эслатади.\nАкциядорлик жамиятимизда охирги 14 йил мобайнида 460 нафар акциядорлар Ўзбекистон ҳудудидан чиқиб кетганлиги, уларнинг турар жой манзиллари бизга ноаниқлиги сабабли уларни «Қимматли қоғозлар марказий депозитарийси» ДУКнинг реестридан қандай қилиб чиқариб ташлаш мумкин ва бу масалани ким ҳал қилади?\nҲисобланган ва амалда тўланган даромадлар суммалари ҳамда жисмоний шахслардан олинадиган даромад солиғининг ушланган суммалари тўғрисидаги маълумотларга 1-илованинг қайси сатрида тўланган ва жисмоний шахсдан ушланган ижарадаги мол-мулк учун сумма кўрсатилиши керак?\nҚонун билан Солиқ кодексининг 187-моддасига айрим турдаги даромадларни тўланган даромадлар ва ушланган ЖШДС суммалари тўғрисидаги маълумотномада акс эттириш тартибига тааллуқли ўзгартишлар киритилди. Ушбу ўзгартишлар ташкилотимиз жисмоний шахсларнинг дивидендлар тарзидаги даромадлари ва даромадларига энг юқори ставкада солиқ солинган ўриндош ходимларнинг даромадлари бўйича 2014 йилга ҳисобот топшираётганда татбиқ этиладими?\nҲисобланган ва бюджетга ўтказилган даромад солиғи ДСИнинг шахсий ҳисобварағи ва топширилган ҳисоб-китобда акс эттирилишининг бир-бирига мувофиқлигини қандай қилиб текшириш керак?\nТурли фаолият соҳаларидаги (ишлаб чиқариш, улгуржи ва чакана савдо, хизматлар кўрсатиш) корхоналарда юзага келадиган муайян вазиятларга доир мисолларда «Norma Ekspert» мутахассисларининг ЯСТ ҳисоб-китоби ва IV чорак учун ҳисоботларни тўлдиришга доир тавсиялари.\nУлгуржи савдо корхоналари томонидан ягона солиқ тўловини бўнак тўловларини ҳисобга олган ҳолда тўлаш тартиби тўғрисидаги низомда (АВ томонидан 2065-сон билан рўйхатдан ўтказилган) деярли барча келиб тушадиган маблағлардан бўнак тўловлари (5%) назарда тутилади. Бу Солиқ кодексининг 2-моддасида назарда тутилган қонунчиликка зид эмасми?\nБожхона ходими божхона юк декларациясига ўзгартириш киритиш ҳуқуқига эгами? Агар бундай имконият қонун ҳужжатларида назарда тутилган бўлса, уни тартибга соладиган меъёрий-ҳуқуқий ҳужжатни кўрсатсангиз.\nКосметологиядан маҳорат дарсларини ўтказиш учун февралда россиялик мутахассис келиши керак. У гўзаллик салонимизга Италиядаги Xanitalia компаниясининг депиляциялаш аппарати ва сканерлаш функциясига эга бўлган Rio Х60 лазер эпиляторини олиб кела олади. Уларни Ўзбекистон қонунларини бузмасдан туриб қандай қилиб олиб кириш мумкин?\nБиз қарийб бир йил аввал расмийлаштирилган БЮД бўйича божхона қийматига тузатиш киритилиши муносабати билан бир неча миллион сўм тўлашимиз тўғрисида талабнома олдик. Божхона бўлар иш бўлганидан кейин бундай талабларни қўйишга ҳақлими?\nУлушни қийматини тўлаш ўрнига устав фондига менинг ҳиссам ҳисобига берилган кўчмас мулкни жамиятдан талаб қилсам бўладими? Агар кўчмас мулкни қайтариш имкони бўлмаса, жамиятни улушимнинг ҳақиқий эмас, балки номинал қийматини тўлашга мажбур қилиш мумкинми, чунки, 2014 йил якунлари бўйича бухгалтерия ҳисоботи маълумотларига кўра, жамият соф активларининг қиймати катта эмас (устав фонди – 78 млн сўм, активлар – 156 млн сўм, мажбуриятлар – 145 млн сўм)?


«Абу Сахий»да ўзгаришлардан кейин тушум кескин ортди\n16:30 / 05.01.2018\nЎзбекистон Республикаси Президенти Шавкат Мирзиёев 2018 йил 5 январь куни Тошкент вилоятининг Зангиота туманига ташриф буюрди.\nПрезидент матбуот хизмати туман ҳудудида жойлашган собиқ «Абу Сахий» МЧЖ, эндиликда «Тошкент ипак йўли» мажмусига айлантирилган савдо маркази бўйича маълумот берди.\nМаълум қилинишича, маъмуриятдаги ўзгаришлардан кейин бозордан давлат бюджетига тушадиган тушум миқдори кескин ортган.\n«Собиқ «Абу Сахий» МЧЖда давлат бюджетига бир ойда 5 миллиард сўм тушган. Ушбу бозор «Тошкент ипак йўли» мажмусига айлантирилгандан сўнг атиги 15 кунда тушум 35 миллиард сўмга етган», дейилган хабарда.\nИлк марта ушбу бозор билан боғлиқ хабарлар 2016 йилнинг сентябрь ойида тарқалганди. Ўшанда «даромадларни солиқдан яшириш» аломатларини аниқлаш мақсадида бозор фаолияти текширилгани айтилганди. 2017 йил февраль ойида эса бир гуруҳ тадбиркорлар бозор қошида фаолият олиб борадиган терминал ўз ишини тўхтатиб қўйгани ҳақида хабарларни тарқатган.\nМаълумот учун, ушбу бозор аввал Тиллаевлар оиласига тегишли ҳисобланарди.\nЗангиота тумани Хитой билан ҳамкорликни кучайтирмоқда\n08:52 / 25.04.2018\nЗангиотада “Аждодлар мероси” фестивали бўлиб ўтди\n17:14 / 23.04.2018


21 январ 2021, Тошкент вақти: 01:27\nИқтисодчиларга кўра, пандемия даврида аҳоли фақат ўз жамғармасига ишониш кераклигини тушуниб етди - АҚШ долларига талаб ошди\nЖаҳон Банкига кўра, коронавирус пандемияси, Ўзбекистон учун, Совет Иттифоқи парчаланишининг иқтисодий оқибатларидан кейинги энг жиддий инқирозга сабаб бўлди.\n2020 йилнинг биринчи ярмида иқтисодий ўсиш 2019 йилги 5,8 фоиздан қарийб 0 га тушди, ишсизлик даражаси 9,4 фоиздан 15 фоизга ошди. Ҳукумат пандемия даврида аҳолининг камбағал қатламларига тўғридан-тўғри моддий ёрдам кўрсатиш чақириқларини рад этди. Бунинг ўрнига, “Саҳоват ва кўмак” сингари марказлашган фондлар ёки “Темир дафтарлар”ни жорий қилди. Бу эса, яна ўн минглаб оилаларни, иқтисодчилар тилида “камбағаллик қопқони” деб аталадиган мушкул аҳволга туширди.\nОзодлик суҳбатлашган ўзбекистонлик иқтисодчиларнинг фикрича, коронавирус пандемиясининг биринчи тўлқини даврида қабул қилинган “Инқирозга қарши курашиш” жамғармасини ташкил этиш тўғрисидаги қарор 2020 йилда Ўзбекистон ҳукумати олган энг муҳим иқтисодий қарор бўлган.\nРасмий маълумотларга кўра, ҳозирга қадар ушбу жамғармага 13,4 трлн сум ёки 1,28 млрд доллар маблағ йўналтирилган. Асосан, ташқи қарздорлик суммаларидан ташкил топган ушбу жамғарма маблағлари бюджет дефицитини қоплаш, ижтимоий соҳа, шунингдек, Ўзбекистон Ҳаво Йўллари, Ўзбекистон Темир Йўллари, Ўзбекэнерго сингари йирик давлат улуши мавжуд корхоналарни молиялаштиришга йўналтирилган.\nАммо тошкентлик иқтисодчи Аҳмад Иброҳимнинг айтишича, жамғарма пулларини мақсадли йўналтириш тизими такомиллашмагани, давлат харажатлари борасида ошкоралик, очиқлик ва шаффофлик механизмларининг таъминланмагани коррупцион жараёнларнинг кучайишига олиб келди.\nНатижада бюджет пулларини талон-торож қилиш, ижтимоий ёрдамга муҳтож қатламга ёрдам кўрсатиш ва бошқа йўналишларда жамиятда резонанс келтириб чиқарган бир неча йирик ҳолатлар юзага келди. Иқтисодчининг сўзларига кўра, коронавирус пандемияси давридаги коррупцион можаролар давлатнинг аҳоли орасидаги нуфузига жиддий путур етказди ва унга бўлган ишончни сезиларли даражада пасайтирди.\nЖаҳон Банки 2019 йилда Ўзбекистонни дунёнинг энг қашшоқ 10 давлати орасида 10 - ўринга қўйган\nПрезидент Администрацияси ҳузуридаги Иқтисодий тадқиқотлар ва ислоҳотлар маркази директори Обид Ҳакимовнинг шу йил 3 ноябрь куни Кун.уз нашри билан суҳбатда тилга олган 5600 сўм ҳақидаги сўзлари\nАгар сиз бир кунда жон бошига 5600 сўмдан кўп даромад қилсангиз, демак, камбағал оилага кирмайсиз\nўзбекистонликларнинг кескин эътирозига сабаб бўлди. Мулозим халқаро молия ташкилотлари тилида “қашшоқлик” ифодаси қўлланадиган Ўзбекистондаги камбағалликнинг миллий чегараси ҳақида гапираркан, Жаҳон Банки белгилаган камбағаллик чегарасига нисбатан харид қобилияти паритети айнан 5600 сўмга тўғри келишини айтди. “Агар сиз бир кунда жон бошига 5600 сўмдан кўп даромад қилсангиз, демак, камбағал оилага кирмайсиз”, - деди Обид Ҳакимов.\nПрезидент Администрациясининг бош иқтисодчиси орадан бир кун ўтиб, ижтимоий тармоқларни портлатган 5600 сўм ҳақидаги баёнотига изоҳ беришга мажбур бўлди. Изоҳ бераркан, ўзининг сўзлари “контекстдан узиб олингани”ни айтди.\nДавлат Статистика қўмитасига кўра, 2020 январь-сентябрь ойларида гўшт нархи 14,2% фоизга ошган. Тошкент, Эски Жўва бозори - 17 октябрь, 2020\nЎзбекистон Молия вазирининг собиқ ўринбосари Абдулла Абдуқодировнинг Озодликка айтишича, мулозимнинг сўзларига ҳақиқатан ҳам тўлов паритети ёки ўзбек сўмининг қурби контекстида ёндашиш керак. Аммо унинг сўзларига кўра, “тўлов паритети фақатгина бир буханка нон дегани эмас”.\nТўлов паритети фақатгина бир буханка нон дегани эмас\n“Тўлов паритетини ҳисоблаганда, бугунги кунда ўртача аҳоли сарф қиладиган барча ижтимоий-иқтисодий харажатлар ҳисобга олиниши керак. Бу, албатта озиқ-овқат харажатлари, коммунал тўловлар, энергия ва транспорт харажатлари. Бунинг устига, албатта, таълим харажатларини ҳам инобатга олиш керак. Қолаверса, пандемия туфайли аҳолининг соғлиқни сақлаш билан боғлиқ харажатлари кескин ошиб кетган, бу харажатларни ҳам инобатга олиш керак”, - дейди Абдулла Абдуқодиров. Унинг фикрича, бу борада фақат назарий жиҳатдан ёндашиш нотўғри.\n“Фақатгина илмий даражадан қараб туриб, тўлов паритети шунча, курсга ўгирса шунча бўлади, деб қараш нотўғри. Чунки аҳолининг истеъмол структураси йилдан-йилга кескин ўзгариб боради. Мана, бир йилнинг ўзида шахсий гигиена харажатлари, соғлиқни сақлаш учун харажатлар миқдори кескин ўсиб кетди. Шу билан бирга, озиқ-овқат харажатлари ҳам кескин ўсди. Чунки аҳоли тушундики, иммунитети кучли бўлмаса, бу касалликдан қутулишнинг имкони йўқ. Демакки, аҳоли юпунроқ кийинса ҳам, кўп харажатлардан воз кечса ҳам, дейлик, чет элга чиқиш харажатларидан, икки асосий харажатларидан кеча олмайди. Бу – соғлиқни сақлаш билан ва нормал овқатланиш билан боғлиқ харажатлар. Буларни ҳисобга олганда, тўлов паритети бутунлай ўзгариб кетади”, - дейди иқтисодчи.\nПрезидент Мирзиёевнинг иқтисодий маслаҳатчиси сўзларидан нимадир англашилган бўлса, бу – Ўзбекистон ҳукуматида ҳанузгача камбағаллик ёки қашшоқликнинг миллий чегараси борасида ягона ёндашувнинг йўқлиги эди.\nПандемия даврида бюджет маблағларини талон-торож қилиш кучайди\nАммо бу халқаро молия ташкилотлари учун Ўзбекистондаги камбағаллар сонини ҳисоблашда муаммо туғдирмайди. Жумладан, Жаҳон Банки 2019 йилги ҳисоботида Ўзбекистонни дунёнинг энг қашшоқ 10 давлати рўйхатида ўнинчи ўринга қўйган эди. Осиё Тараққиёт Банкининг 2018 йилги ҳисоботида Ўзбекистонда 11,4 фоиз аҳоли қашшоқлик даражасидан паст кун кечираётгани айтилади. Бунга қўшимча ишлайдиганларнинг 19,7 фоизининг кунлик минимал харажатлари Жаҳон Банки белгилаган миқдор – 1,9 доллардан кам. Муқояса учун – Қозоғистонда 2019 йил ҳолатига кунига 1,9 доллардан кам харажат қиладиганлар умуман йўқ, камбағаллар эса 4,2 фоиз ёки Ўзбекистондагидан қарийб уч баробар камни ташкил этган.\nҚозоғистондаги Евросиё университетининг иқтисод бўйича доценти Сапарбой Жубаевга кўра, ҳар бир давлат ўзининг ялпи ички маҳсулот ҳажми ва давлат бюджетига қараб камбағаллик чегарасини белгилайди. “Камбағаллик чегарасини белгилаш нима учун керак? Аҳоли даромадларини ҳисоблаш ва даромади камбағаллик чегарасидан паст бўлганларга давлат бюджетидан ижтимоий ёрдам кўрсатиш учун. Камбағаллик чегараси эса, яшаш минимумидан кам бўлмаслиги керак. Шунинг учун бюджет танқис бўлган айрим давлатлар камбағаллик чегарасини аниқлашни кейинга қолдиради”, - дейди иқтисодчи олим. Ўзбекистонда 2018 йил 1 июлидан ҳисобланиши айтилган «яшаш минимуми» ва «истеъмол саватчаси» ҳам кейинга сурилмоқда. Президент Мирзиёев жорий йил бошида Ўзбекистонда 5 миллионга яқин аҳоли камбағалликда яшаётганини айтган эди. Бу тақрибан ҳар еттинчи ўзбекистонлик камбағал, дегани.\nЎзбекистон Конституциясига мувофиқ, пенсиялар, нафақалар ва ижтимоий ёрдам миқдори расман белгилаб қўйилган тирикчилик учун зарур энг кам миқдордан оз бўлиши мумкин эмас.\n2020 йилда ўзбекистонликларда энг кўп савол ва ташвиш уйғотган рақамлардан яна бири, бу – мамлакатнинг ўсиб бораётган ташқи қарзи эди.\nМарказий Банк ахборотига кўра, 2020 йил бошидан буён ташқи қарз қарийб 5 миллиард долларга ўсиб, 1 октябрь ҳолатига 29,3 миллиард долларни ташкил этган.\nБу ялпи ички маҳсулот ҳажмининг қарийб 40 фоизига тенг. Ўтган йил давомида Ўзбекистон ҳукумати мулозимлари ташқи қарз борасида бир неча бор аҳолини тинчлантиришга уринди. Уларга кўра, ташқи қарзнинг ўсаётгани хавотирли эмас. Қайтага, бу халқаро молия ташкилотларининг Ўзбекистонга ишончи ортиб бораётганини кўрсатади.\nЎзбекистон ташқи қарзининг ўсиш суръати - Марказий Банк\nЎзбекистон пандемия даврида ташқи қарзи кескин ўсган ягона давлат эмас. Дунё бўйлаб ҳукуматлар пандемия оқибатларини бартараф этиш учун юзлаб миллиард доллар қарзларни олди. Минтақанинг ўзидаги бошқа айрим давлатларга солиштирганда, Ўзбекистон пандемияни нисбатан камроқ ташқи қарз билан бошлагани ва йирик олтин заҳиралари мамлакат иқтисодиётини бошқа айрим давлатлар юз тутган муаммолардан ҳимоя қилганини кўриш мумкин. Аммо хавотирга сабаб бўлаётган нарса, бу қарзларнинг қандай мақсадларга сарфланаётгани.\nЎзбекистон Молия вазирининг собиқ ўринбосари Абдулла Абдуқодиров давлат ташқи қарзларининг ўсиш суръатларини жуда ташвишли, деб ҳисоблашини айтади.\n“Ҳамма гап ишлатилаётган пулларнинг келажакдаги самараси ҳақида. Кўпинча ташқи қарз эвазига олинган пуллар, асосан, келажаги умуман аниқ бўлмаган ва молиявий инқирозга юз тутадиган газ қазиб олиш ва машинасозлик саноати лойиҳаларига ишлатиляпти. Биргина тозаланган метандан синтетик суюқ ёқилғи олиш (Шўртан ГКК да) лойиҳасига 2016-2019 йилларда 1 миллиард доллардан кўп маблағлар сарфланган. Лекин бу лойиҳага яқин 10 йил ичида етарли табиий газ миқдори борми, йўқми, деган саволга жавоб йўқ. Иккинчидан, шунча суюлтирилган газга (лойиҳа келаси 2021 йилда ишга тушиши керак) бизда тайёр истеъмолчилар борми? Ёки биз дунё бозорида бу соҳада етакчи бўлган Россия ва Корея билан рақобатлашмоқчимизми? Бу рақобат нима беради охир-оқибат? Энергетика соҳасида бундай тутуруқсиз ва жиддий молиявий маблағларни еб ётган лойиҳалар сони жуда кўп”, - дейди собиқ мулозим.\nУнинг сўзларига кўра, самарасиз лойиҳаларнинг энг яхши мисоли – UzAutoMotorsдир. Ўзбекистон автомобил саноати монополиячиси 2020 йилда бир неча юз миллион АҚШ долларига тенг маҳсулот экспорт қилган. “Лекин шу вақт ичида бир неча миллиард АҚШ доллари миқдорида умумий импорт қилган.Бундай лойиҳалар кўпайиб борган сайин Ўзбекистоннинг ташқи қарзи жуда катта суръатларда ўсиб бораверади”, - дейди Абдулла Абдуқодиров.\nКамбағал оилалар яшайдиган ётоқхона учун ким жавобгар?\nОдамлар инқироз даврида ўзлари ва фақат ўз жамғармаларига ишониш мумкинлигига амин бўлдилар\nТошкентлик иқтисодчи Аҳмад Иброҳимнинг айтишича, пандемия даврида аҳоли, кичик ва ўрта бизнесга давлат ва ҳукумат томонидан тўғридан-тўғри молиявий кўмак берилмагани хуфёна иқтисодиётни қисқартиришга бўлган интилишларга зарба берган. “Одамлар инқироз даврида ўзлари ва фақатгина ўзларининг жамғармаларига ишониш мумкин эканлигига амин бўлдилар. Шу сабабдан, аҳолида АҚШ валютасига бўлган талаб кескин ошди. Ўзбекистонга пул жўнатмалари ҳажми камайиши, мамлакат умумий экспорти ҳажмининг ўтган йилга нисбатан 6% га камайиши (биргина табиий газ экспорти 78 фоизга камайди) ўзбек сўмига салмоқли босим ўтказмоқда”,- дейди иқтисодчи.\nКузатувчилар фикрича, ҳукумат мамлакат олтин заҳираларини сотиш эвазига ҳозирча ўзбек сўмини буткул қулашдан асраб турибди. Ўзбекистон ушбу қимматбаҳо метал экспорти ҳажми бўйича 2020 дунёда етакчи ўринга чиқди - 6 млрд долларга яқин қийматда олтин сотди. Марказий Банк маълумотларига кўра, жорий йилнинг 11 ойи мобайнида олтин мамлакат умумий эспортининг 46,5% ини ташкил этган.\nМустақил иқтисодчилар фикрича, 2020 йилда Ўзбекистонда бозор иқтисодиётига ўтиш жараёнлари секинлашди ва ҳатто “турғунлик ҳолатига келди”. Давлат аксар иқтисодий тармоқларда ўз доминантлигини сақлаб қолди ва ҳукуматга яқинлиги айтилган монополист компанияларни кўллаб-қувватлашда давом этди.\nҚаршилик 6 яшар Ëдгор: Мактабга борсам, онамни ким боқади?..\n1080p | 157,5MB\n“Монополияга қарши курашиш муҳити яратилмади. Популистик ғоя ва таклифлар кучайгани кузатилди. Халқаро Савдо Ташкилотига (WTO) аъзо бўлиш учун музокаралар сустлашди. Йил ўртасида Коррупцияга Қарши Курашиш Агентлиги тузилганига қарамай, тендер ва аукцион жараёни шаффофлиги, очиқлиги ва рақобатбардошлигини таъминлашга қаратилган жиддий харакатлар кузатилгани йўқ. Ерни давлат мулкидан чиқариб хусусийлаштиришга қаратилган қарор яна кейинги муддатларга кечиктирилди. Банк сектори либераллаштирилмади ва давлат мамлакатдаги барча банкларнинг 80% доминант улушини сақлаб қолди”, - дейди тошкентлик иқтисодчи Аҳмад Иброҳим.\nТаҳлилчиларга кўра, йил охирида Россия етакчилигидаги Евросиё Иқтисодий Иттифоқига кузатувчи сифатида аъзо бўлиш қарори иқтисодий эмас, балки кўпроқ сиёсий қарор бўлган.\nАйни пайтда пандемияга қарамасдан, 2020 йилда хусусийлаштириш жараёнлари тезлашди. Давлатнинг юзлаб йирик объектлари сотувга қўйилди. Аммо хусусийлаштириш ва хорижий инвестициялар борасида шаффофликнинг етишмаётгани жиддий хавотирларга сабаб бўлмоқда. Мамлакат ичкарисида ҳам, ташқарисида ҳам бутун бошли соҳалар кўпинча ҳокимиятга яқин алоҳида одамлар ёки кичик гуруҳлар қўлига ўтиб кетаётганидан хавотирлар\nМаҳаллий бойлар ўз пулларини четга олиб чиқиб, кейин инвестиция қилгандек Ўзбекистонга қайтаришади. Бу - яширин муаммо”\nкучаймоқда. Ўзбекистондаги айрим йирик лойиҳалар пул ювиш ўчоқларига айланаётгани борасида тадқиқотлар олиб борган Британиядаги Алстер университети профессори Кристиан Ласслеттга кўра, Ўзбекистондаги жараёнлар борган сайин Россияда 1990 – йилларда кечган хусусийлаштириш жараёнларини ёдга солмоқда.\n“Биз Россияда 1990-йилларда юз берган хусусийлаштиришга ўхшаш жараёнларга гувоҳ бўляпмиз. Ҳукумат хорижий инвестицияларни жалб қилиш мақсадида мамлакатнинг позитив имиджини яратишга ҳаракат қилаётгани рост. Аммо амалда кўраётганимиз бутунлай бошқа нарса. Бу-бумеранг инвестиция. Маҳаллий олигархлар, тадбиркорлар ўз бойликларини четга - Швейцария, Британия ёки Россия сингари давлатлар, ё-да Кайман оролларига олиб чиқишади ва кейин уларни худди тўғридан-тўғри инвестиция киритаётгандек Ўзбекистонга олиб келишади. Бу - яширин муаммо”, - дейди Кристиан Ласслетт.\nГулнора Каримованинг бойликлари коррупциялашган ҳукумат эмас, халққа қайтарилсин - халқаро экспертлар\nПрезидент пандемия даврида аҳолига берилган иқтисодий-молиявий кўмак миқдорини эълон қилди


АНДИЖОНГА ЛИФТ ЗАВОДИ ҚУРИЛСА... - AUZ.UZ\nАНДИЖОНГА ЛИФТ ЗАВОДИ ҚУРИЛСА...\nВилоятимизда кўпқаватли тураржой бинолари, иқтисодий-ижтимоий аҳамиятга эга бўлган иншоотларнинг барпо этилаётгани лифтга бўлган эҳтиёжни оширмоқда. Яқин вақт ичида янада улкан биноларнинг қад ростлаши инобатга олинса, бу борада жиддий ўйлаб кўрадиган масала кун тартибига чиқади.\nТуркиянинг “Yuka лифт” компанияси юқори сифатли лифтлари билан машҳур. У турли йўналишлар бўйича маҳсулот ишлаб чиқаради. Йўловчилар, юк, шифохона, ошхона, ногиронлар, ҳатто автомобиллар учун ҳам қурилмани тайёрлаш имкониятига эга. Бундан ташқари платформа, эскалатор, травалаторлар, гидравлик лифтлари ҳам харидоргир.\n“Очиқ Андижон” 1-Халқаро инвестицион форумида иштирок этаётган компания вакили Исмет Талюкнинг таъкидлашича, маҳаллий тадбиркорлар билан ўзаро фойдали ҳамкорликни йўлга қўйиш учун қулай имконият яратилди.\n- Мен форумдан яхши таассуротлар оляпман, - дейди у. – Барчаси яхши ташкил этилган. Тадбиркорлар билан учрашувларимиз самарали кечяпти. Марҳамат туманида лифт ишлаб чиқариш корхонасини барпо этиш бўйича таклиф бўлди. Имконият ва шарт-шароитларни ўрганиб, бу борада ижобий натижаларга эришамиз деган умиддаман.\nДарҳақиқат, лифт қурилмасини ўзимизда ишлаб чиқарилиши вилоятимиз, қолаверса, қўшни вилоятлар ҳамда давлатларга ҳам етказиб бериш имкониятини вужудга келтиради. Бу эса қўшимча иш ўринлари яратилишига олиб келади.\nФорумда қатнашаётган тадбиркорлар ўзларининг фаолиятларини ривожлантириш, хорижий технологиялар ва инвестицияларни жалб этиш, ишлаб чиқарилаётган маҳсулотларни таклиф этишда ҳамкорлар топишни мақсад қилганлар. “Андижон бройлер” фермер хўжалиги вилоятнинг олис Улуғнор туманида жойлашган. Яратилаётган имкониятлардан самарали фойдаланган тадбиркор қисқа фурсатда бройлер товуқларини етиштириб, ички бозорларга етказиб беришни йўлга қўйди. Айни кунда тармоқларни кенгайтириш орқали озуқа ишлаб чиқариш цехи, инкубатория, наслчилик йўналишлари бўйича замонавий технологияларни жалб этиш кўзланган.\n- Германиядан 200 бош наслли қорамоллар келтиряпмиз, - дейди хўжаликнинг ташқи алоқалар бўйича мутахассиси Фаррухбек Бузруков. – Уларнинг технологияси бўйича барча шароитлар яратилган. Шундан келиб чиқиб, чет эл инвестициясини жалб этган ҳолда сутни қайта ишлаш корхонаси қуриш ва аҳолининг сифатли, арзон маҳсулотга бўлган талабини қондириш режалаштирилган. Хўжалигимизга кластер усулини жорий этамиз. Етиштирилаётган хом-ашё тайёр бўлиб истеъмолчига етиб бориши йўлида изланяпмиз. Уларни хорижга сотиш чораларини кўряпмиз. Шу кунларда қўшни Қирғизистонга парранда гўштини сотиш бўйича келишувга эришдик.\nМақсадлар амалга ошадиган бўлса, хўжаликда мингдан зиёд ишчи ўринлари яратилади. Аҳолининг сут маҳсулотлари ва парранда гўштига бўлган эҳтиёжи қондирилади. Экспорт хажмининг ошиши эвазига янги технологиялар инвестицияси жадаллашади.\nШуни алоҳида таъкидлаш керакки, форумда иштирок этаётган қатнашчиларнинг кўпчилиги Ҳиндистондан ташриф буюрган. Унинг сабабини “Midori connecting through craft” компанияси вакили Жулие Дебнинг сўзларидан сўнг бироз англагандек бўлдик.\n- Андижонга келиб тушганимдан сўнг ўз юртимга қайтиб келгандек бўлдим, - дейди у. – Ҳаммаси деярли ўхшаш. Одамлари меҳрибон, меҳмондўст. Ҳатто кийинишлари ҳам бир хил десам муболаға бўлмайди. Мода, дизайн, парфюмерия билан шуғулланувчи турли компанияларнинг 12 нафар вакили билан форум доирасида шароитларни ўрганиш мақсадида ташриф буюрдик. Маълумот беришларича, бу йўналишда ҳамкорлик қилиш ўзининг самарасини беради. Келгусида инвестиция жалб этиб, корхоналаримизнинг филиалларини очиш истагидамиз.\nҚизғин тарзда ўтаётган форумда 5 та йўналиш бўйича ҳамкорликни йўлга қўйиш режалаштирилган. Қишлоқ хўжалиги маҳсулотларини ишлаб чиқариш ва қайта ишлаш, сайёҳлик, тўқимачилик, автомобилсозлик ва фармацевтика салоҳиятини ривожлантириш имкониятлари инвесторлар билан муҳокамада бўлади.


Қон ракини бошланишидан 4 йил олдин аниқлайдиган тест ихтиро қилинди\n12:52 22.07.2020 (Янгиланган 13:59 22.07.2020)\nАҚШ ва Хитой тадқиқотчилари касалликнинг пайдо бўлишидан тўрт йил олдин қон таҳлили орқали саратоннинг беш ҳил шаклини аниқлашга имкон берадиган усул ҳақида гапириб берди.\nТОШКЕНТ, 22 июл - Sputnik. АҚШ ва Хитой тадқиқотчилари касалликнинг пайдо бўлишидан тўрт йил олдин қон таҳлили орқали саратоннинг беш хил шаклини аниқлашга имкон берадиган усул ҳақида гапириб бердилар, уларнинг тадқиқотлари билан Nature Communications журналида танишиш мумкин, дея хабар беради РИА Новости.\nPanSeer деб номланувчи ушбу тест ошқозон, қизиллўнгач, ўпка ва жигар саратонини, шунингдек йўғон ичак саратонни энг эрта босқичларда аниқлай олади.\nТадқиқот учун қон намуналар 2007 ва 2017 йиллар орасида Хитойнинг Фудань университети томонидан олиб борилган тадқиқот давомида тўпланган. Экспериментда 120 мингдан ортиқ одам қатнашди, уларнинг ҳар бири 10 йил давомида ўз қонини таҳлилга топшириб, шифокорларнинг доимий кўригидан ўтган. Шу вақт ичида, ҳозирда университет архивида сақланаётган, умумий ҳисобда 1,6 миллиондан ортиқ намуналар тўпланган.\nУшбу тадқиқот шуниси билан ноёбдирки, олимлар анъанавий усул билан саратон касаллигига ташхис қўйилишидан анча олдин олинган онкологик беморларнинг қонини текшириш имкони бўлган.\nУлар бир хил гуруҳдаги ҳам соғлом, ҳам касал одамларнинг қон намуналарини таҳлил қилишди. Олимлар жамоаси 605 аломатсиз беморларнинг плазма намуналари таҳлилини амалга оширди, уларнинг 191 нафарида кейинроқ саратон аниқланган, 223 дона саратон касаллиги тасдиқланган намуналарни, ва шунингдек 220 дона бирламчи ўсма ва нормал тўқималарнинг таҳлилини ҳам амалга оширди.\nБу муаллифларга қондаги саратоннинг эрта ривожланиш белгиларини топишга ва улар асосида тест ишлаб чиқишга имкон берди. Янги усул ёрдамида одамларнинг 91 фоизида саратон касаллиги аниқланди, ва бу одамларда муқаддам қон тестини ўтказишда белгилари бўлмаган ва ташҳис фақат бир-тўрт йил ўтгач қўйилган. 95% эҳтимоллик билан, тест саратон касаллиги йўқлигини кўрсатди. Қон намуналарини олиш пайтида саратон касаллиги ташхиси қўйиб бўлинган беморларда эрта қон белгилари бўйича аниқлаш эҳтимоли 88% ни ташкил этди.\nТадқиқотчилар таъкидлашича, PanSeer тести саратонни дастлабки босқичларда аниқлашда, бошқа усуллар кучсиз бўлганида ўз самарасини кўрсатади. Касалликни ўсимта жарроҳлик йўли билан олиб ташланиши ёки тегишли дорилар билан даволаниши мумкинлиги пайтида эрта босқичда аниқлаш муҳим, чунки касаллик эрта босқичда аниқланса, саратон билан касалланганлар ўртасида омон қолиш имконияти ошади.\n“Пировард мақсад – бу тестдан ҳар йили ўтказиладиган тиббий кўрик пайтида мунтазам қон текширувида фойдаланиш. Энг яқин мақсад - тестларни оила тарихи, ёши ёки бошқа омилларга боғлиқ юқори даражадаги хавфга эга одамларда ўтказиш”, - дея тушунтирди мақола муаллифларидан бири Кунь Чжан (Kun Zhang) Сан-Диегодаги Калифорния университети био-инженерия кафедраси мудири, профессор.\nБироқ, PanSeer таҳлиллари саратон касаллигини кимда ривожланиши мумкинлигини тахмин қилмайди. У аллақачон саратонга чалинган, аммо ҳозирги аниқлаш усулларига аломатсиз бўлиб турган беморларни аниқлайди.\nЧжан ва унинг лабораторияси ўнлаб йиллар давомида ДНК метилацияси таҳлили деб номланган биологик жараёнга асосланган саратонни аниқлаш усулларини ишлаб чиқмоқдалар. Усул CpG-метилация деб номланган маълум бир ДНК сигнатураларин текширади, бу ДНК молекуласидаги бир нечта қўшни CG кетма-кетликларга метил гуруҳларини қўшишнинг ўзгинаси. Инсон организмидаги ҳар қандай тўқима ноёб метилация гаплотипи сигнатураси билан аниқланиши мумкин.\nИшлаб чиқилган тест, энг кенг тарқалган бешта саратон шаклини эрта аниқлаш учун ўта талабгир бўлади деб ишонади муаллифлар.\nАввалроқ Sputnik радиоси мутахассислар саратон касаллигини даволаш учун Россия ишлаб чиқарилган ускуналар ҳақида гапириб берганини хабар қилган эди.


Вазирлик: Кейингисини кутинг! – Fikrat.uz\n12:05 / 06.07.2020 14.08.2020 27908 0\nКейингисини кутганларнинг аттанги ҳақида\nМаълумки, пандемия шароитида мамлакатимизда жорий йил 8 июндан “сариқ” ва “яшил” ҳудудларда карантин талабларини сақлаган ҳолда жамоат транспортларининг ҳаракатланишига рухсат берилди. Шунингдек, чиқимдорликни камайтириш учун Тошкентда автобус ҳайдовчиларига қўйилган “кунлик план” бекор қилинди. Бу чоралар йўловчилар автобусга чиққанда оралиқ масофани сақлаши учун қилинган эди.\nАфсуски, жамоат транспорти салонида тирбандлик ошса ошяптики, камайган эмас.\nОдамлар ижтимоий тармоқда “транспорт йўналишлари бўйича белгиланган оралиқ вақтни, ҳеч бўлмаса, эрталаб ва ишдан қайтиш пайтида қисқартирса бўлмайдими?”, “Тошкент шаҳрида йўловчи тиқилинч бўладиган кичик автобусларни йўналишга чиқмаган катта “Mercedes-Benz” русумли автобуслар билан алмаштириш керак” деган фикрларни илгари суришмоқда. Бундай эътирозларга Транспорт вазирлиги ахборот хизмати раҳбари Наврўз Ашурматов яқинда ўтказилган брифингда қуйидагича изоҳ берди:\n— “Тошшаҳартрансхизмат” компанияси таркибига кирувчи автокорхоналар томонидан 131 йўналишда 1067 автобус ишга чиқарилган. Машина салонида одам етарлича бўлса, йўловчи ўз саломатлигини ўйлаган ҳолда автобусга чиқмагани ҳар жиҳатдан маъқул. Озроқ кутилса, кейингисида бемалол кетиш мумкин, — деди у.\nАфсуски, вазирлик вакили ўта жўн, умумий, лекин самарасиз таклифни ўртага ташлагани кўпчиликнинг ғашига тегди. Учрашув иштирокчилари, ҳатто, “Охирги марта қачон жамоат транспортида юргансиз?” дея киноя ҳам қилишди. Зеро, кўпчилик бу усулни қўллаб кўргани, оқибат, навбатдаги транспорт аввалгисидан ҳам тиқилинч келгани, вақт бой берилгач, “тиқилинч бўлса ҳам аввалгисида кетмабман” деб аттанг қилгани ҳам бор гап.\nЎзимдан мисол келтирай\nЭрталаб ишга бориш учун 98-автобусни ярим соат кутдим. Жадвал бўйича оралиқ вақт кўпи билан 15-20 дақиқа! Демак, бу йўналишда юрадиган транспорт воситаси ҳайдовчилари учун вақтнинг аҳамияти йўқ.\nТўғри, белгиланган тартиблар йўловчилари кам баъзи йўналишлар учун қўлайдир, аммо аҳоли серқатнов жойларда бу усул ўзини оқламаяпти. Оқибатда йўловчилар вирусни юқтириб олиш хавфи икки ҳисса ошмоқда.\nХўш, бу масалада соҳа масъулларида тайинли жавоб борми?\nИзоҳ қолдиринг Вазирлик: Кейингисини кутинг!\n19:20 / 08.07.2021 08.07.2021 1176 0\n13:48 / 28.10.2020 28.10.2020 41111 0\n8:48 / 12.09.2020 24.09.2020 23040 0\n14:35 / 24.04.2020 03.09.2020 18474 0


Ўзбекистонда барча учун беш кунлик иш ҳафтасини белгилаш таклиф этилмоқда » Новости Узбекистана сегодня: nuz.uz\nНовости Узбекистана → ЖАМОАТЧИЛИК → Ўзбекистонда барча учун беш кунлик иш ҳафтасини белгилаш таклиф этилмоқда\n16-10-2018 13:28 0 4174 Рейтинг2 Чоп этиш\nЎзбекистонда барча учун беш кунлик иш ҳафтасини белгилаш таклиф этилмоқда\n“Менинг фикрим” жамоавий мурожаатлар порталида иш ҳафтасини барча учун беш кунлик қилиб белгилаш ҳақида петиция пайдо бўлди деб ёзмоқда Халқ сўзи нашри.\n“Менинг таклифим барча бюджет ва нодавлат ташкилотларни тўлиқ 5 иш кунидан иборат иш ҳафтасига ўтказишдан иборат”, - деб ёзади мурожаат муаллифи.\nҚайд этилишича, бу амалиёт ривожланган Европа ва Осиё мамлакатларида кенг қўлланилиб, ўзининг иқтисодий ва ижтимоий самарасини амалда исботлаган. Ушбу тизимнинг афзалликлари:\n- ишчиларда қўшимча дам олиш кунининг пайдо бўлиши, уларда дам олишга нисбатан эҳтиёжни оширади ва бу албатта, ички туризмнинг ривожи учун муҳим ҳисобланади;\n- ишчиларда ишга нисбатан иштиёқнинг ошиши. Олимларнинг таъкидлашича, 5 кунлик иш куни ишчиларда қўшимча ғайрат пайдо қилар экан. Улар ҳафтанинг биринчи иш кунини барча уй ташвишларидан ҳоли, муаммоларсиз бошлаш имкониятига эга бўлишади;\n- турмуш фаровонлигининг ошиши. Икки кунлик дам олиш ишчи ходимларда оиласи билан кўпроқ вақт ўтказиш имкониятини яратиб, уларда оиласи билан дам олиш, саёҳатларга чиқиш ва бола тарбияси билан биргаликда шуғулланиш, уй юмушларини камайтириш имкониятини яратади ва бу ўз навбатида, жамиятимизнинг асосий бўғини бўлган оиланинг мустаҳкам бўлишига қулай имконият яратади;\n- бюджет ташкилотлари учун харажатларни иқтисод қилиш имконияти. Турли хил коммунал харажатлар ўртача 15-20% га қисқаради. Ходимлар ҳам қисқартирилган кунлар ҳисобига йўл ва овқатланиш харажатларидан иқтисод қилиш имкониятига эга бўлади.\n“Шу сабабдан республикамиздаги барча корхона-ташкилотларда 5 кунлик иш кунининг ташкил қилишни ва унинг қатъий таъминланишини таклиф қиламан”, - деб ёзади петиция муаллифи.